c: text/html

text:
Bamwe mu baturage batuye mu murenge wa Busasamana mu karere ka Rubavu barashinja ubuyobozi bw’umurenge kubahatira gusezerana bwa kabiri kandi bo bemeza ko basezeranye n’abo bashakanye.
Aba baturage bemeza ko iyo bagiye kugira icyo basaba ku murenge bamwe mu bakozi b’umurenge bareba mu bitabo bababura bakabasaba ikigaragaza ko basezeranye n’abagabo babo babibura bakabirukana ngo babave mu maso.
Umwe muri bo yagize ati “Hari igihe cyageze noneho bashyiraho amahirwe yo gusezerana mu gihiriri (muri rusange) turasezerana, mu mwaka wa 2007; gusa nyuma batubwira ko bagira ikibazo cyo kutatwandika mu gitabo cy’irangamimerere, ubu iyo tugiye gusaba serevisi cyangwa umugabo yacuye inshoreke bakubaza yatangiye kuguharika bakakubaza ibigaragaza klo mwasezeranye wabibura bati tuve mu maso.”
Uwimana Angelique aragira ati “Urye nabi wambare nabi ushaka kugera ku kintu runaka noneho umugabo aharare umukobwa ukiri muto nuvuga ngo uri ‘indaya nta kigaragaza ko twasezeranye’… ubwo rero hari ubwo tujyana ikibazo dufite bakatubwira ngo nta kigaragaza ko twasezeranye batureba mu bitabo ntibatubone ubwo rero bakadusaba gusezerana bwa kabiri.”
Aba baturage cyane cyane abagore barahangayitse bavuga ko ubuyobozi bwari bukwiye gushaka ikindi gisubizo ku bitabo by’irangamimerere bivugwa ko byabuze batabanje gusezerana bwa kabiri.
Aba bagore bavuga ko hari abagabo bumva ko ibitabo byapfuye bagashyira imbaraga mu gushaka inshoreke bo bakababwira ko ibyabo byapfuye bazisezeranira n’abakiri bato.
Umunyamabanga Nshingwabikorwa w’Umurenge wa Busasamana Kazendebe Hertier, ahakana ibyo aba baturage bavuga akemeza ko nta bushobozi umurenge ufitiye bwa tuma basaba abaturage gusezerana bwa Kabiri.
Akomeza ahamya ko hari umugore umwe utaragaragaraga mu gitabo cy’irangamimerere akisabira gusubiramo.
Yagize ati “Ntabwo twigeze dusaba bamwe mu baturage gusezerana bwa kabiri usibye umugore waje kutugezaho ibibazo ahura na byo kubera nta kigaragaza ko yasezeranye yisabira kongera gusezerana n’umugabo we mu rwego rwo kurwanya guharikwa gusa nta mwanuzro wafashwe n’umurenge wo gusezeranya bwa kabiri.”
Yemeza ko kubera abantu basezeranye muri rusange ari benshi bagenda bagaragaza ko bahura n’iharikwa aho umugore ugaragara mu gitabo cy’irangamimerere afashwa, utagaragaramo n’iyo yaba avuga ko yasezeranye ntacyo bamufasha.
Umunyamabanga Nshingwabikorwa w’Umurenge wa Busasamana Kazendebe Heritier, amara impungenge aba bagore avuga ko barimo gukusanya amakuru azabafasha kumenya neza abasezeranye.
Ati “Nitumara kubona amakuru ahagije ku baba barasezeranye bazafashwa kubona ibyangombwa bigaragaza ko basezeranye, ibi twabikoze mu rwego rwo gukumira ibyaha by’ubushoreke bigaragara muri kano karere kuko iyo umugore yasezeranye n’umugabo aba ufite umutekano ko hagize n’ikiba yarega nk’umugore w’isezerano.”
Sinamenye Jeremie umuyobozi w’akarere ka Rubavu, avuga ko bagiye gushyira imbaraga mu bukangurambaga ku gushinga ingo abantu babanje gusezerana imbere y’amategeko kugira ngo abashakanye barusheho gutegura neza ejo hazaza heza hirindwa amakimbirane ashingiye ku buharike.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.

robotstxt: allowed

filter: keep


text:
Umugambi w’Imana werekeranye n’agakiza
1Yohana 5:11-12 Kandi uko guhamya ni uku, ni uko Imana yaduhaye ubugingo buhoraho, kandi ubwo bugingo bubonerwa mu Mwana wayo. Ufite uwo Mwana niwe ufite ubwo bugingo: Naho udafite Umwana w'Imana nta bugingo afite.
Mu gihe muri 1 Yohana 5:11-12 handikiwe abakristo kubera ibyiringiro by'agakiza gashingiye ku buhamya bw'Ijambo ry'Imana, iki gice kigaragaza ingingo y'ingenzi kubyerekeye agakiza.
Ibyo Imana itangariza umuntu: Kandi uko guhamya ni uku, ni uko Imana yaduhaye ubugingo buhoraho, kandi ubwo bugingo bubonerwa mu Mwana wayo (umurongo wa 11).
Ingingo y'ingenzi: “ Ufite uwo Mwana ni we ufite ubwo bugingo: naho udafite uwo Mwana w’Imana nta bugingo afite” (umurongo wa 12).
Iki gice cyigisha ko:
- Imana yaduhaye ubugingo buhoraho, kandi ubwo bugingo bubonerwa mu Mwana wayo, Yesu Kristo.
- Uburyo bwo kugira ubugingo buhoraho ni ukugira Umwana w'Imana.
Ibibazo bibiri by'ingenzi tugomba kwibaza no gusubiza ni ibi bikurikira:
- Kuki kugira Umwana w'Imana ari ngombwa ngo umuntu agire ubugingo buhoraho?
- Ni gute umuntu yatunga cyangwa yagira Umwana w'Imana?
Ingorane zo gutandukanywa k'umuntu n'Imana
Nkuko biri mu Baroma 5:8, Imana yerekanye urukundo rwayo idukunda ubwo Kristo yadupfiraga. Kuki Kristo yagombye gupfa ku bwacu? Kubera Ibyanditswe Byera bivuga ko abantu bose ari abanyabyaha. Twese twakoze ibyaha. Gukora icyaha bisobanura guhusha intego. Bibiliya ivuga ko twese twakoze ibyaha ntitwashyikira ubwiza (ubutungane buzira inenge) bw'Imana. Mu yandi magambo, ibyaha byacu bidutandukanya n'Imana itunganye kandi izira inenge (gukiranuka n'ukuri) maze Imana ikagomba gucira urubanza umunyabyaha.
Abaroma 5:8 Ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha.
Abaroma 3:23 Kuko bose bakoze ibyaha, ntibashyikira ubwiza bw'Imana;
Habakuki 1:13a Ufite amaso atunganye, adakunda kureba ikibi, haba no kwitegereza ubugoryi, kuki ureba abakora uburiganya, ukihorera, igihe umunyabibi amira umuntu umurusha gukiranuka;
Yesaya 59:2 Ahubwo gukiranirwa kwanyu ni ko kwabatandukanije n'Imana yanyu, n'ibyaha byanyu ni byo biyitera kubima amaso, ikanga no kumva.
Ingorane zo kutagira umumaro kw’imirimo y’umuntu
Ibyanditswe Byera na none byigisha ko atari ubwinshi bw'ubugwaneza bw'umuntu, imirimo ye, kwitwara neza kwe, n'imihango y'idini bishobora kuzanira umuntu kwemerwa n'Imana cyangwa kugira uwo bigeza mu Ijuru. Umuntu mwiza, umunyadini, n'umuntu mubi utagira idini, bose bari mu bwato bumwe. Bose ntibashyikira ubwiza bw'Imana (ubutungane buzira inenge bw'Imana). Nyuma yo kuvuga ku muntu mubi, umuntu mwiza, n'umunyadini mu Baroma 1:18-3:8, intumwa Pawulo avuga yeruye ko ari Abayuda ari Abagiriki bose bari mu bubata bw'icyaha, ko Ntawe ukiranuka n'umwe (Abaroma 3:9-10), kandi ko Bose bakoze ibyaha ntibashyikira ubwiza bw'Imana (Abaroma 3:23).
Abaroma 3: 9-10 Nuko tuvuge iki, mbese turabaruta? Oya da, haba na gato! Kuko tumaze guhamya Abayuda n'Abagiriki yuko bose batwarwa n'ibyaha:nkuko byanditswe ngo: Ntawe ukiranuka n'umwe,
Abaroma 3:23 Kuko bose bakoze ibyaha, ntibashyikira ubwiza bw'Imana;
Ibyiyongeye kuri ibi ni ibivugwa mu mirongo ikurikira yo mu Byanditswe Byera:
Abefeso 2:8-9 Mwakijijwe n'ubuntu kubwo kwizera: ntibyavuye kuri mwe, ahubwo ni impano y'Imana; ntibyavuye no ku mirimo, kugira ngo hatagira umuntu wirarira;
Tito 3:5-7 Iradukiza, itabitewe n'imirimo yo gukiranuka twakoze, ahubwo kubw’imbabazi zayo, idukirisha kuhagirwa, niko kubyarwa ubwa kabiri, ikadukirisha no guhindurwa bashya n'Umwuka Wera; uwo yahaye Yesu Kristo Umukiza wacu kuducunshumuriraho cyane, kugira ngo dutsindishirizwe n'ubuntu bwayo, duhereko tube abaragwa, dufite ibyiringiro byo kuzahabwa ubugingo buhoraho.
Abaroma 4:1-5 Niba ari ko biri, twavuga iki kuri Aburahamu sogokuruza ku mubiri? Iyaba Aburahamu yaratsindishirijwe n'imirimo, aba afite icyo yiratana, ariko si imbere y'Imana. Mbese Ibyanditswe bimuvuga iki? Ntibivuga ngo: Aburahamu yizeye Imana, bikamuhwanirizwa no gukiranuka? Nyamara ukora, ibihembo bye ntibimuhwanira no guherwa ubuntu, ahubwo abyita ubwishyu. Ariko rero udakora, ahubwo akizera Utsindishiriza abanyabyaha, kwizera kwe kumuhwanirizwa no gukiranuka;”
Nta bwinshi bw'ubugwaneza bw'umuntu bwaba bwiza nk'Imana. Imana ntirondoreka kandi itunganye bizira inenge. Kubw'ibyo, muri Habakuki 1:13 hatubwira ko Imana idashobora kugirana ubumwe n'uwo ariwe wese udatunganye kandi ngo azire inenge. Kugira ngo twemerwe n'Imana, tugomba kuba abera nkuko nayo ari Iyera. Imbere y'Imana, twese twambaye ubusa: nta kivurira, nta byiringiro muri twe. Si ubwinshi bwo kwitwara neza buzatugeza mu Ijuru cyangwa ngo buduhe ubugingo buhoraho. None se umuti waba uwuhe?
Igisubizo cy’Imana ku ngorane z’umuntu
Imana si Iyera ngo Izire inenge gusa (uko iteye ntitwashobora kubyigezaho ku bwacu cyangwa se ku bw'imirimo yacu itunganye), na none ariko ni urukundo ruzira inenge kandi yuzuye ubuntu n'imbabazi. Ku bw'urukundo n'ubuntu byayo, ntiyadutaye nk'abadafite ibyiringiro n'ibisubizo by'ibibazo byacu.
Abaroma 5:8 Ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha.
Iyi ni Inkuru nziza yo muri Bibiliya, Inkuru y'Ubutumwa Bwiza. Ni inkuru y'impano y'Umwana w'Imana wigize umuntu (Imana-Muntu), abaho mu bugingo butagira icyaha, apfira ku musaraba ku bw'ibyaha byacu, nuko arazurwa ava mu mva byerekana ko ari Umwana w'Imana. Urupfu rwe rwatubereye inshungu.
Abaroma 1:4 Kandi werekanywe n'ubushobozi ko ari Umwana w'Imana mu buryo bw'Umwuka Wera, bigahamywa no kuzuka kwe, niwe Yesu Kristo Umwami wacu.
Abaroma 4:25 Watangiwe ibicumuro byacu, akazurirwa kugira ngo dutsindishirizwe.
2 Abakorinto 5:21 Kuko Utigeze kumenya icyaha , Imana yamuhinduye kuba icyaha ku bwacu, kugira ngo muri we duhinduke gukiranuka kw'Imana.
1 Petero 3:18 Kuko na Kristo yababarijwe ibyaha by'abantu rimwe, umukiranutsi ababarizwa abakiranirwa, kugira ngo atuyobore ku Mana, amaze kwicwa mu buryo bw'umubiri, ariko ahinduwe muzima mu buryo bw'Umwuka.
Ikibazo cy’ingenzi muri byose
None se twemera dute Umwana w'Imana kugira ngo tubashe kwambuka umuhora amaze tugere ku bugingo buhoraho Imana yadusezeranije? Icy'ingenzi kuri twe ni ikihe?
Yohana 1:12 Icyakora abamwemeye bose, bakizera Izina rye, yabahaye ubushobozi bwo kuba abana b'Imana.
Yohana 3:16-18 Kuko Imana yakunze abari mu isi cyane, byatumye itanga Umwana wayo w'ikinege, kugira ngo umwizera wese atarimbuka, ahubwo ahabwe ubugingo buhoraho. 17 Kuko Imana itatumye Umwana wayo mu isi gucira abari mu isi ho iteka: ahubwo yabikoreye kugira ngo abari mu isi bose bakizwe na we. 18 Umwizera ntacirwaho iteka; utamwizera amaze kuricirwaho, kuko atizeye izina ry’Umwana w’Imana w’ikinege.
Kubera ibyo Yesu Kristo yadukoreye ku musaraba, Bibiliya ivuga ngo Ufite uwo Mwana niwe ufite ubugingo. Dushobora kwemera uwo Mwana, Yesu Kristo, nk'Umukiza wacu ku bwo kumwizera we ubwe n'urupfu rwe ku bw'ibyaha byacu.
Ibi bivuga ko tugomba kuza buri wese ku Mana mu nzira imwe nk'umunyabyaha wemera ibyaha bye, akanga uburyo ubwo ari bwo bwose buvuga ko imirimo y'umuntu igeza ku gakiza, maze tukiringira Kristo wenyine mu kwizera konyine ari ko guhesha agakiza.
Niba ushaka kwemera no kwiringira Kristo nk'Umukiza wawe, ushobora kugaragaza ukwizera kwawe ubivuga mu isengesho nk’iri:
Mana yanjye, menye ko ndi umunyabyaha kandi ko ntacyo nakora ngo ndonke ijuru cyangwa ubugingo buhoraho. Ndizera ko Yesu Kristo yamfiriye kandi ko yazutse akava mu mva. Guhera ubu mwemeye nk'Umukiza wanjye, mwiringiye wenyine nk'inzira yonyine ingeza mu ijuru. Ngushimiye kumpa ubugingo buhoraho ku bwo kwizera Umwana wawe. Mu Izina rya Yesu Kristo. Amina.


text:
Kuri uyu wa kabiri tariki ya 29 Werurwe, umupolisi ushinzwe imikoranire ya Polisi y’u Rwanda n’abaturage hagamijwe kurwanya no gukumira ibyaha mu karere ka Ngoma.
Inspector of Police (IP) Jean Pierre Ndayisaba yagiranye inama n’abanyeshuri bo mu rwunge rw’amashuri rwa Nyamugari riherereye mu kagari ka Nyamagana, umurenge wa Remera ndetse n’ababyeyi barerera muri icyo kigo, asaba abana kwirinda ibiyobyabwenge n’ihohoterwa rishobora kubakorerwa, anasaba ababyeyi babo kubitaho muri ibi bihe by’ibiruhuko tugiye kwinjiramo nk’uko ingengabihe y’umwaka w’amashuri ibiteganya.
Yabwiye aba banyeshuri ko ibiruhuko atari umwanya wo kwifata uko babonye bakiga ingeso mbi, ahubwo ko ari igihe cyo gusubiramo amasomo yabo no gufasha imirimo ababyeyi.
Akaba yagize ati :”hari abanyeshuri bagera mu biruhuko bakishora mu kunywa inzoga, itabi n’ibindi biyobyabwenge, mumenye ko ibyo byose bishobora kubashora mu busambanyi rimwe na rimwe bukurikirwa n’ingaruka zirimo gutwara inda z’indaro, kuva mu ishuri, ubuzererezi, ubwomanzi no kwandura indwara zandurira mu mibonano mpuzabitsina. Ibiruhuko byanyu bibafashe kuruhura ubwonko neza, mwifashisha imyidagaduro itandukanye, gusubira mu masomo no gusura abo mu miryango yanyu mudaherukanye.”
IP Ndayisabye yaboneyeho umwanya wo gusaba ababyeyi b’aba banyeshuri cyane cyane ab’abakobwa kubitaho no kubakurikiranira hafi ngo hatagira ababashuka bakabashora mu ngeso mbi, aho yagize ati :”Muri iyi minsi hari abantu bakuru bajya bashukisha abana b’abakobwa ibintu bitandukanye birimo telephone zigendanwa, amafaranga, kubasohokana n’ibindi barangiza bagakabakoresha imibonano mpuzabitsina ikurikirwa rimwe na rimwe no gutwara inda zitateganyijwe. Babyeyi rero mwite kuri aba bana, kuko nta cyiza aba baba bagamije uretse gushora aba bana mu ngeso mbi zishobora kwangiza ahazaza habo.”
Yanagiriye inama aba banyeshuri yo kwima amatwi umuntu waza ababwira ko ashobora kubaha cyangwa kubashakira akazi n’amashuri byiza mu bihugu by’amahanga, aha akaba yarababwiye ko iyo babagejejeyo babambura ibyangombwa byose maze bakabakoresha imirimo ivunanye nta gihembo ndetse bakabashora mu busambanyi, kimwe no kubakuramo ibice bimwe na bimwe by’imibiri yabo.
Nyuma y’ibyo biganiro, umuyobozi w’iri shuri Rwamamara Etienne yagize ati :"Polisi y’u Rwanda ni umujyanama ukomeye. Izi nama bahora batugira tuzikurikije Igihugu cyacu cyatera imbere kurushaho kuko nta mutekano nta terambere. Turasaba ababyeyi kudufasha kwita kuri aba bana dusangiye kurera, bakazagaruka gukurikirana amasomo yabo mu gihembwe gitaha nta n’umwe uhuye n’ibibazo byavuzwe.”
Umubyeyi wari witabiriye iyi nama witwa Mugemana Jean Paul yagize ati :”Tugiye kugenzura abana bacu cyane cyane ab’abakobwa, tujye tumenya aho bajya, cyangwa abo biriranywe mu rwego rwo kubarinda ko bashorwa mu mibonano mpuzabitsina kuko hari ingero zimwe na zimwe tubona aho dutuye, aho hari abakobwa baretse amashuri kubera gutwita inda zitateganyijwe kandi bakiri mu ishuri.”
Umwe muri abo banyeshuri witwa Dukunde Chretienne wiga mu mwaka wa gatatu wisumbuye yagize ati :" Turashimira Polisi y’u Rwanda kubera inama idahwema kutugira, hari bamwe muri twe bashukwa n’abasore ndetse n’abagabo bakuru, bakabaha impano zinyuranye, bakabajyana mu tubyiniro, bakanabaha inzoga, nyuma bakabashora mu mibonano mpuzabitsina. Tugiye kubagira inama, tubabwire ingaruka bigira ku buzima bwabo, kuko imiryango yacu ndetse n’I gihugu muri rusange bidutezeho byinshi. Nta mpamvu rero yo kwangiza ahazaza hacu, hakangizwa n’ibintu dushoboye kwirinda no kurinda abandi.”
RNP
Umunyamakuru Shyaka Kanuma wafashwe atorotse yasabiwe kuburana...
Abayobozi b’ibigo by’amashuri bane bafunzwe bakekwaho kunyereza arenga...
Bane bafunzwe bazira ubufatanyacyaha mu bujura bw’inzitiramubu zigenewe...
Mu Ishuri rya Polisi y’u Rwanda ry’i Gishari hatangijwe amahugurwa ku...
[AMAFOTO] : IBIKORWA BY’INGENZI BYA POLISI Y’U RWANDA MU MWAKA WA...
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...
13-01-2017br>
Mugihe twiturije Abanyapolitiki n’Abaherwe barategura aho bazahungira
12-01-2017br>
Amahano : Umwami wimikiwe ishyanga


text:
Ndashimira abasomyi bangiriye inama, ubu narasubijwe !
Bavandimwe muraho ?Nabandikiye mbabwira ikibazo cyuko narimaze imyaka 2,habura amezi abiri ngo nuzuze imyaka 3 ntarabyara,mbabwirako abantu bandangira henshi bikantera gucanganyikirwa kd nzi ikibazo uko giteye,ku bampumurije mwese ,mwarakoze cyane kandi Imana izabibahembere.
Ndagirango mbabwire ko nabibazaga mukwa 11,nkamenya ko ntwite mukwa12,tariki 10,kubo twaridusangiye ikibazo muhumure mwijuru hari Imana,yumva kd isubiriza igihe,ntakintu nakimwe twakoresheje Imana yonyine yabonye igihe kigeze irabyemera bibaho,mukomererero,iyankoreye ibitangaza namwe izabibuka,gusa musenge kd munezerwe, muzasubizwa,
murakoze cyane.
Soma hano inkuru y’igihe yandikaga agisha inama
http://agasaro.com/spip.php?article4578
Ukeneye kugisha inama abasomyi watwandikira kuri agasaromagazine@gmail.com
Photo : internet
Ibitekerezo byanyu
-
imana iratabara kandi iradukunda.njye imana yankoreye byiza ntakekaga kuko umubiri wanjye warimo ibibazo byinshi kandi bitanyemerera gutwita none uwiteka yarigaragaaje ubu ntwite India y amezi ane kd hari hashize igihe narihebye rero miryango idafite umwana nukuri musenge mwizere kuko ndabizi n ikibazo kiremereye giteza umwiryane ariko byose birakor
wa mW izina RYA yesu kristo
-
-
-
-
Murakoze cyane bavandimwe kumfasha gushima,njye byarandenze nahoraga ndira amarira,yokubura urubyaro,twaritugiye gukoresha insemination ,guhuza intanga,abaganga hafiyabose muzi babagenicologue,muri kigali ,baribaratubwiye ko ibyashoboka aruguhuza intanga gusa,twageze kwamuganga,ansaba kujyakugitanda ngo nyure muri ecograph,arambwirango ndabona akantu gasa na grosese,naramushubije ngo ntabwo Imana yakora ibibitangaza,arambwirango Imana ikora ibitangaza,natanze inkari ngo barebe bambwira ko ari positif,naringiye gukoresha insemination,ubwo narize amarira yibyishimo,nshutizanjye,ndabasabira kd Imana izabikora mugihe ubonako unaniwe,izakwerekakoyo ibishoboye,ninjye wabashimiye ukibaha ubuhamyabwanjye,murakoze kd mukomere Yesu arashoboye.


text:
Asobanura icyo ‘syllabus’ ari cyo yavuze ko ari inyandiko ikubiyemo amasomo yose agomba kwigishwa mu isomo iri cyangwa ririya cyangwa se amasomo yose akubiye hamwe.
Byaragaragaye ko mu mashuri yisumbuye amwe n’amwe abarimu bahuriza hamwe ibyo bazigisha ku buryo burambuye mu gitabo bakunze kwita “syllabus” bagasaba abanyeshuri kubigura mbere y’uko isomo ritangira kugira ngo byorohere mwarimu gusobanura, abanyeshuri bakurikira muri ibyo bitabo.
Birumvikana ko n’umunyeshuri bisa n’ibimworoheye gukurikira ibisobanuro areba gusa muri cya gitabo, atandika.
Ubundi uretse ubunebwe cyangwa ubumenyi buke mu bijyanye no kwigisha (pedagogy, methodology) umwarimu agomba kwerekera umunyeshuri, hanyuma akamureka akagira uruhare mu kubaka ubumenyi we ubwe wenyine cyangwa ari kumwe n’abandi mu itsinda rito.
Ibi bituma ibyo yize abigira ibye, bikamuha n’inzira yo kuvumbura.Iyo bigenze bitya, umunyeshuri abigira ibye, agafata vuba, agashobora no kubikoresha mu buzima busanzwe nk’uko integanyanyigisho nshya ibisaba aho kumara umwanya arangariye mu gitabo atanumva ibyo mwarimu asobanura.
Syllabus rero iyo itanzwe mbere y’uko isomo ryigishwa, nako riyoborwa, kuvumbura, kubaka wenyine cyangwa kubakana n’abandi ntibiba bigishobotse.
Ni nko kwigisha umuntu kubaka inzu, hanyuma ukamwereka inzu yuzuye ugatangira kumusobanurira uburyo yubatse, atigeze akora ku itafari, sima,umwiko n’ibindi, uyu muntu nta na rimwe azamenya kubaka.
Ashobora kugira ubumenyi ariko ntazagira na rimwe ubushobozi bwo kubikora.
Ubushakashatsi bwerekanye ko, iyo umunyeshuri yiga yandika n’ikaramu, yumva ibyo yiga neza muri icyo gihe ari kubyandika bisa nk’aho ibyo yasobanuriwe, aba agiye kongera kubisubiramo yandika akabifata vuba.
Ikindi ni uko umwarimu utanga syllabus aba azitiye umunyeshuri kuba yajya gushakashaka mu bitabo, ku mbuga za internet n’ahandi.
Ese umunyeshuri nahabwa igitabo cyanditse, we azagira ryari ubumenyi bwo kwandika iby’ingenzi byavuzwe mu ishuri?
Ubu buryo bwo kwigisha wamaze gutanga syllabus butuma abana bafite intege nke mu kwihuta, kumva no gufata mu mutwe amasomo,batsindwa kuko mwarimu adafata umwanya wo gufasha buri munyeshuri cyangwa itsinda rito ryabo no kubaha ibikoresho byo kubaka isomo bo ubwabo.
Ni ngombwa rero ko abanyeshuri bo muri iki cyiciro (amashuri yisumbuye) bigishwa ku buryo ahubwo bafatanya na mwarimu kugenda bandika ibyangombwa babonye mu isomo.Birushaho gutuma isomo barigira iryabo, ntirigume ari irya mwarimu.
Ikindi navuga ni uko syllabus idatangirwa ubuntu, ahubwo umubyeyi agomba kuyigurira umwana.
Ibi bishobora no kubangamira ababyeyi badafite amikoro ahagije yo kugura buri mwaka syllabus eshanu, esheshatu kandi baranishyuye amafaranga y’ishuri ngo umwana ajye kwiga.
Ku bwanjye rero, syllabus ku munyeshuri wiga mu mashuri yisumubuye si ngombwa haba mbere cyangwa nyuma y’isomo kubera impamvu navuze haruguru zatuma umwana adakurikira neza.
Dukomeze dufatanye gutekereza ku cyarushaho guteza imbere uburezi n’uburere bw’abana b’u Rwanda.


text:
sam.
25
août
2012
1. Yozuwe arahamagarira umuryango w’Imana yari yararagijwe kumesa kamwe, ukava mu buhemu wari utangiye kwishoramo maze ukibuka aho Imana yawukuye, ugahitamo kuyemera no kuyikurikira cyangwa se ukigumira mu byo wari urimo. Ahuje abagize uwo muryango maze arababwira ati:“Niba gukorera Uhoraho bitabashimishije, uyu munsi muhitemo uwo mushaka gukorera: byaba ibigirwamana ba so bayobotse bakiri hakurya y’Uruzi, cyangwa se iby’Abahemori mubereye mu gihugu. Naho jye n’inzu yanjye tuzakorera Uhoraho.„ Ni amagambo akomeye, asaba buri wese kwimenya, kumenya ibyo ahugiyemo, kubizirikanaho no gufata icyemezo. Ntabwo ari undi uzafatira icyemezo uwo muryango ahubwo ni wo ubwawo. Niyo mpamvu Yozuwe ababwiye ati “njye uwo nahisemo ni uyu, ni Imana, namwe nimuhitemo ariko mureke kuba ba kajarajara.„ Ni isomo rikomeye rihabwa buri wese. Kwirinda kuba kajarajara mu buzima, kugira umurongo w’ubuzima ukugenga, no kumenya kwihatira kudatezuka mu nzira yo gukunda no gukurikira Yezu, akaba ari we uba umusemburo w’ubuzima bwacu.
2. Uko kumenya guhitamo no kwirinda kujarajara nibyo Yezu agarukaho abaza intumwa ze ati: “Namwe se murashaka kwigendera?„ Yezu arangije disikuru ye k’umugati w’ubuzima mu rusengero rw‘i Kafarinawumu. Iruhande rwe barimo kwibaza byinshi, barimo kuvuga bati biriya atubwiye ntibyoroshye, birakomeye, ntibishoboka… Yezu wari uzi imitima yabo n’impamvu bari bamukurikiye, arababwira ati: “nziko muri mwe harimo abatemera „, harimo abatazi gufata icyemezo cy’ubuzima ngo bagihagarareho kandi bakirwanire ishyaka. Ntibyatinze bamwe bahitamo kwigendera no kutongera kugendana na We maze yifuza ko n’intumwa ze zamesa kamwe. Ati: “namwe se murashaka kwigendera?„ Ni ikibazo kidusaba kwisuzuma, tukareba ibyo tubamo, tukareba ibyo dutekereza n’uburyo tubanye na Yezu maze tugahitamo. Dushobora guhitamo kwigendera kuko twumva ibya Yezu bitadufasheho. Ntazatubuza kwigendera n’ubwo tuzaba twicukuriye imva! Dushobora ariko nanone guhitamo kugumana na We kuko tuzi ko ari We rutare rwacu maze nka Simoni Petero tukamusubiza tuti “Nyagasani, twasanga nde wundi ko ari wowe ufite amagambo y’ubugingo bw’iteka. Twe twaremeye kandi tuzi ko uri Intungane y’Imana.„ Buri wese ni ukureba aho ahagaze n’icyo yasubiza kuko nta we uhagarariye undi kandi nta n’ushobora gusubiriza undi. Mpagaze he? Ntegereje nde kandi iki? Ndi mu biki? Ndagana he? Ibi ni ibibazo byadufasha guha yezu igisubizo cy’ukuri.
3. Amasomo y’uyu munsi arifuza rwose ko twagaruka ku kigomba kuranga buri muntu mu buzima bwe, niba yifuza kubuha icyerekezo kizima: Kumenya guhitamo ukuri, kumenya guhitamo kuberaho urukundo no kurwimika. Urwo rukundo n’ukuri ni Yezu ubwe, kubihitamo ni uguhitamo Yezu. Uku guhitamo ntikoroshye kuko kenshi kudusaba kwitsinda, kudusaba gutera umugongo byinshi byashashagiranaga bitwereka ibyiza n’uburyohe bukomeye. Kumenya kwiyaka ibyo byose bishobora kuduhuma amaso by’akanya gato, ni ubutwari, kuko uko guhitamo kudusaba kunyura inzira ifunganye, kukadusaba kwicisha bugufi no kwemera ko ugushaka kw’Imana ariko gukorerwa muri twe.
4. “Nyagasani se twasanga nde wundi ko ari wowe ufite amagambo y’ubuzima bw’iteka!„ Ngaya amagambo akomeye, dukwiye guhora tuzirikanaho, akatubera urumuri igihe tugeze imbere y’amayira abiri. Gukurikira Yezu utanga imigati byari byoroshye icyo gihe ndetse n’ubu, gukurikira idini ihinda kandi igezweho byari byoroshye cyane kandi n’ubu biroroshye, ariko gukurikira Yezu uciye bugufi, udusaba kwigomwa, kwitanga no kumwigana, ni inzira yuzuye amahwa n‘imitego. Niyo mpamvu atubajije niba natwe dushaka kwigendera.
Padri Jean Damascène MUGIRANEZA


text:
Oct 17, 2016 Adolphe Mitali Andi makuru 0
Jim Denison, Charisma news.
Muri Floride , Umugabo w’Imyaka 68 yari kumwe n’umugore we w’imyaka 24, bari bamaze amezi atatu bashakanye’ bareba amafoto muri Album. Nyamugire agiye gukubitwa n’inkuba abona kuri imwe muri ayo mafoto, umwe mu bagabo b’abana be yari yarabyaye muri marriage ye ya mbere.Uwo mwana yari uwa se , wari waramwirukanye igihe yatwitaga akiri umukobwa w’umwangavu.
Umugabo we mushya nawe yari yumiwe, yamusobanuriye ko umugore we yari yaramutaye mu myaka ishize , ajyana n’abana gutura ahantu ha kure, ahantu yashakishije ntashobore kumenya .Nyuma ngo yongeye kurongora, ariko nuwo nawe baza gutandukana. Igihe gishize rero nibwo yahuraga n’uwo bari kumwe, binyuze mu bigobihuza abantu bashaka abo barushingana.
Aba rero nubwo basanze bafitanye isano rya hafi rityo, biyemeje gukomeza kubana.Umugore aravuga ati” Buri muryango(umugabo n’umugore bashakanye) uba ufite ibyawo wihariye, ukagira n’itandukanyirizo ryawo .
Iyi si inkuru ya nyuma tubonye ivuga kuri marriage zidasanzwe muri iki gihe. Muri uyu mwaka habaye 125.000 z’abahuje ibitsina, guhuza ibitsina kw’abantu n’inyamaswa kuriyongera bikabije. Ibi byose umuntu arabireba akumva ko nta byiringiro by’uko iyi si yakongera gusubirara mu murongo muzima.
Nyamara rero hari ibyiringiro.
Mu gihe cya Yesu, ku ngoma y’Abaromani, hariho imico yo kuramya ibigirwamana, bikorwa n’Abami b’Abami, hari imico yo kuryamana n’inyamaswa., hari ukononekara gukabije. Aho niho haje Umugabo Yesu azana amahindura akomeye atarigeze abaho kugeza na nubu. Ibyo Yesu yakoze icyo gihe n’ubu yabikokora.
Byatangiye ahamagara abarobyi babiri ati “Munkurikire nzabagira abarobyi b’abantu” Nkurikira bishaka kuvuga kwemerera Yesu akakubera Umukiza n’Umwami. Nzabagira bivuga nzabahindura abantu bafata abandi kubwa Yesu . Abigishwa bahindura abandi abigishwa.
Hano turahigira ibintu bibiri byoroshye ariko bifite akamaro.
Icya mbere: Niba dukurikira Yesu nyabyo tuzahindura abantu abigishwa . Kuba umwigishwa byuzuye byanze bikunze bigendana. Ivugabutumwa, n’Umurimo bigendana no kuba umwigishwa nyawe.
Icya kabiri : “ntitwafata” abantu tutakurikiye Yesu. Niwe waduhindura abarobyi b’abantu. Amagambo ya kimuntu ntacyo yakora ngo ahindure abantu. Umwuka Wera wonyine duhabwa twakurikiye Yesu, niwo udufasha guhindura imyuka y’abantu.
Umwami ugukunda yifuza gucungura ejo hawe hashize, akagushobaza mu gihe cyawe cya none, kandi akazagororera ejo hawe hazaza. Ntushobora gutekereza uburyo Yesu ashobora gukoresha ubuzima bw’umuntu umwe wamwihaye byuzuye.
Iyi niyo mpamvu nanditse iyi nkuru. Ibyo Yesu yabwiye intumwa nawe niko akubwira uyu munsi:” Nkurikira”
Adolphe MITALI.
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Nta mahirwe y’abanyabwoba muri uru rugendo rujya mu ijuru Ernest RUTAGUNGIRA
Ubwoba ni kimwe mu bisanzwe mu mibereho y’abantu, ariko hakomeje kwibazwa niba byashoboka ngo bushire mu bantu ndetse n’icyakorwa ngo abantu baburwanye, bitabaye ibyo, kubwa Bibiliya Imigisha benshi bari bategereje izahinduka ibyifuzo, muri yo harimo n’ubugingo buhoraho benshi bari bategereje.
Iyo dusomye ijambo ry’Imana “Ibyahishuwe 12: 8” tuhasanga amagambo agira ati: “Ariko abanyabwoba n’abatizera, n’abakora ibizira n’abicanyi, n’abasambanyi n’abarozi n’abasenga ibishushanyo n’abanyabinyoma bose, umugabane wabo uzaba mu nyanja yaka umuriro n’amazuku ari yo rupfu rwa kabiri”, twasoma kandi mu rwandiko rwa rwa kabiri Pawulo yandikiye Timoyeyo (2 Timoteyo 2:6- ) tugasanga yaragize ati: “Ni cyo gituma nkwibutsa gusesa impano y’Imana ikurimo ngo yake, iyo waheshejwe no kurambikwaho ibiganza byanjye. Kuko Imana itaduhaye umwuka w’ubwoba, ahubwo yaduhaye uw’imbaraga n’urukundo no kwirinda. Nuko ntukagire isoni zo guhamya Umwami wacu cyangwa izanjye imbohe ye.
Iyi mirongo dusomye haruguru, iratugaragariza ko umuntu wizera Imana , uwitirirwa umurimo wayo n’abandi bose bo muri iki cyiciro, adakwiye kurangwa n’ubwoba, gusa n’ubwo benshi bakunze kwibaza kuri ubu bwoba buvugwa, birasobanutse neza ko ijambo ry’Imana rivuga ubwoba bwo guhamya Imana no kuyikorera, cyane ko mu muri uyu murimo twahamagariwe hataburamo ibikangisho bya satani, ahora adutera ubwoba kugirango aduce intege, hai n’ibyaha kandi byinshi abantu bagwamo bivuye ku kudahamya, ni muri urwo rwego abizeye twese dusabwa gushikama mubyo twizeye, tukubahisha izina ry’Imana ndetse tugatumbira uwaduhamagaye kuko azaturwanirira, twizere Yesu kuko yanesheje satani natwe yiteguye kutuneshereza.
Mu kwanzura, abahamagariwe uyu murimo w’Imana twese, dusabwa kurushaho gukiranuka kuko bizatubera intwaro ikomeye yo gushira ubwoba no kunesha, bibiriya ikaba ibishimangira muri “Yobu 28:1-2”, aho igira iti “Umunyabyaha ahunga ari nta wumwirukanye, Ariko umukiranutsi ashira ubwoba nk’intare.
Ernest RUTAGUNGIRA


text:
lun.
12
mars
2012
Mut. Dominiko Savio Umurinzi wa Seminari Nto ya Rwesero
Ku wa 10/03/2012 Seminari nto ya Rwesero yijihije Umunsi mukuru wa Mut.Dominiko Savio Umurinzi w’iyo Seminari. Ibirori byabimburiwe n’igitambo cya Misa cyabowe na Musenyeri Servilien NZAKAMWITA Umushumba wa Diyosezi ya Byumba, akikijwe n’abasaserdoti, abarerewe muri iyo Seminari ya Rwesero, abigamo ubu n’ababyeyi babo n’izindi nshuti za Seminari.
Muri aka kanya, turagira ngo tubagezeho inyandiko yasohotse muri Kinyamateka mu muri Octobri 1956, ivuga ishingwa rya Seminari Nto ya Rwesero.
Batashye Seminali yo ku Rwesero.
Iyo seminali nto ibaye iya gatatu mu Rwanda. Itangiranye abanyeshuli 84. Abapadri b’abasaleziyani bemeye kuyigisha. Umukuru wayo ni Nyakubahwa Padri Claes w’umusaleziyani; agafashwa na Padri Croyamans wahoze i Kigali nawe w’umusaleziyani, n’umwalimu wigiye i Zaza Michel wakoranaga na Padri Gasquis, Inspecteur w’amashuli.
Abubatsi ni Nyakubahwa Frère Valentini na Padri Tasse.
Ku italiki ya 25 septembri niho Nyilicyubahiro Myr Perraudin yagiye guha iyo seminali umugisha. Hali na Nyakubahwa Padri Klep, w’umunyabintu wa Vikariyati ya Kabgayi, n’abapadri bakuru ba misiyoni Kiziguro, Kibangu, Rulindo, Rwankuba, Kigali, Kabgayi na Rutongo, na Nyakubahwa Padri Van Lommel mukuru w’ishuli ry’imyuga ry’i Kigali, n’ababikira Bernardine na Bwana Pierreux na Madamu. Bwana uwo ni we wakoze pla y’iyo seminali.
Ku isaa tatu Myr Perraudin asoma misa ntoya. Irangiye aha ikibanza n’amazu umugisha.
Abaseminali balirimba neza ; abaseminali n’ubundi barabitsindiye. Hanyuma bajya kuruhukira kuli Muhazi ; abana barahakinira cyane, abapadri baroga.
Saa sita ibahamagaye, abaseminali babanza kulirimbira Musenyeri, bamubwira diskuru yo kumushimira no kumusezeranya kuzamubera abana nk’uko abishaka. Mu magambo meza cyane Musenyeri yabashubije, ashimira Mungu wabahaye uburyo bwo kunguka indi seminali ; ashima abubatsi (uwakwereka ikiganda babanje kubamo !) ; ashimira abasaleziyani bemeye kwishingira kurera abo bana, ashima Ababikira Bernardines babafashije mu byo gutegura ibiroli by’uwo munsi, cyane ibya saa sita !! Abaseminali Musenyeri abibutsa gukurikiza Mt. Dominiko Saviyo, uwo mutagatifu ni umwana w’Abasaleziyani. Ababwira kujya biragiza Mt. Bosco washinze umulyango w’abasaleziyani. Nyakubahwa Padri mukuru wa Seminali ashima abaje bose kwizihiza ibiroli bya seminali.
Balibateguye kujya gutembera kuli Muhazi mu bwato. Ibiroli birangira nimunsi ; bose bagenda bashimye abubatsi, ababyeyi n’ababa babo.


text:
Yabitangaje mu muhango w’ihererekanyabubasha hagati ye n’uwo asimbuye ku buyobozi bw’iyo ntara, Guverineri Munyantwari Alphonse, tariki ya 25 Ukwakira 2016.
Guverineri Munyantwari, usigaye ayobora intara y’Iburengerazuba, yeretse umusimbuye ko mu myaka itanu yari amaze ayobora intara y’amajyepfo, hubatswe gare y’imodoka igezweho n’amasoko yubatswe n’abikorera.
Iki kandi ngo assize abaturage bafite amazi meza babarirwa muri 77% naho abafite amashanyarazi ari 20,3%.
Yabwiye Guverineri Mureshyankwano ko ibyo byagezweho kubera ubufatanye bw’abayobozi n’abaturage bwatumye bakora nk’ikipe imwe. Ngo ni ngombwa ku bukomeza.
Guverineri Mureshyankwano avuga ko yishimiye kuyobora ikipe itsinda. Imyaka 10 yamaze ari intumwa ya rubanda ngo ni umusingi ukomeye uzamufasha mu gukomeza guteza imbere Intara y’Amajyepfo.
Agira ati “Ndabizeza ubwitange. Imbaraga ndazifite, n’ubushake ndabufite. Niteguye kuzakira inama n’ibitekerezo byanyu.”
Nubwo hari byinshi byagezweho mu ntara y’amajyepfo, haracyari abaturage bakennye babarirwa muri 38,4% n’abandi bakennye cyane babarirwa muri 12,9%.
Ikindi kandi hari ibikorwa remezo bitakozwe birimo imihanda nka Huye-Kibeho, Gasoro-Nyamata na Huye Kitabi, batekerezaga gushyiramo kaburimbo.
Ibi byose Guverineri Mureshyankwano yabwiwe ko agomba kuzabyitaho.
Umunyamabanga wa Leta muri Minisiteri y’ubutegetsi bw’igihugu, Vincent Munyeshyaka yavuze ko mu bikorwa by’imihigo uturere two mu ntara y’amajyepfo twakunze kuza mu myanya ya mbere.
Yabwiye Guverineri Mureshyankwano, ko afite umusingi mwiza wo gukoreraho, ko ahasigaye ari ahe.
Agira ati “Aho utangirira haragaragara. Intambwe yari imaze guterwa uzakore ku buryo mukuba kabiri izatewe.”
Mureshyankwano abaye umuyobozi wa kane w’Intara y’Amajyepfo, nyuma ya Alphonse Munyantwari, Fidèle Ndayisaba na Eraste Kabera.
Uretse kuba yari amaze imyaka 10 ari intumwa ya rubanda, mu mirimo yakoze harimo no kwigisha no kuba umujyanama w’inama y’igihugu y’abagore mu Karere ka Rutsiro.


text:
Bahamya ko gukorera ku mihigo bizazamura ireme ry’uburezi
Akarere ka Karongi gatangaza ko gasanga uburyo bushya bwo gukorera ku mihigo ku barimu ndetse n’abayobozi babo bizatanga umusaruro mwiza.
Ni nyuma y’uko Minisiteri y’Uburezi itangaje ko mu rwego rwo guha umwarimu amahirwe yo kuzamuka ku mushahara ndetse no kunoza ireme ry’uburezi, azajya akorera ku mihigo kimwe n’umyobozi we.
Ubwo yari muri ako karere, ku wa 17 Kanama 2016, Umunyamabanga wa Leta ushinzwe Amashuri Abanza n’Ayisumbuye, Olivier Rwamukwaya, yagize ati ″Bizongera umubare w’abana batsinda, bikureho abata ishuri kuko ni byo bya mbere bazaheraho bahiga.″
Umuyobozi ushinzwe Uburezi mu Karere ka Karongi, Hitumukiza Robert, avuga ko imihigo izatuma buri wese yikoresha atagombeye kubwirizwa kandi agaharanira kugera ku ntego yihaye.
Abarimu na bo bahamya ko imihigo izakuraho gukora akazi umuntu agamije gusa kwandikirwa umubyizi nk’uko bitangazwa na Martin Sebagabo, umwarimu mu ku Kigo cy’Amashuri Abanza cya Rubengera.
Ati ″Umuntu azerekana ibyo agomba kuzuza byanze bikunze, icyo gihe rero ntawe uzakora akazi yikiza, ahubwo azaharanira kuzuza ibyo yahigiye, ari byo uzasanga byagize umusaruro muzima.″
Mukamana Eugenie, Umubyeyi wo mu Murenge wa Bwishyura, na we yemeza ko icyo cyaba kimwe mu bisubizo bikomeye ku kibazo cy’ireme ry’uburezi ndetse n’abana bata ishuri.
Ati ″Diregiteri cyangwa mwarimu ntibashobora kwicara ngo biturize kandi barahigiye ko nta mwana wiga iwabo n’umwe uzava mu ishuri, bazamukurikira bamugarure. Kwigisha bagamije kugira amanota meza mu bizamini na byo birumvikana.″


text:
Yeremiya 31 : 3
Uwiteka yambonekeye kera ati"Ni ukuri nagukunze urukundo ruhoraho, ni cyo cyatumye ngukuruza ineza nkakwiyegereza"
Nyuma yo gutekereza cyane ku rukundo rw’Imana hari ibintu nungutse:
1. Ntacyo wakora cyagabanya cyangwa cyakongera urukundo rw’Imana. Urukundo igukunda ruruzuye.
2. Iyo umuntu akoze icyaha aba yikuye mu rukundo rw’Imana ariko ntabwo aba arugabanyije. Ariko n’ubwo umuntu yakwikura mu rukundo, ntaho yagera hatagera urukundo rw’Imana!
3. Igihe cyose umuntu abyifuje, umuntu asubirana amahirwe yo kuba mu rukundo rw’Imana yikuyemo ariko aya mahirwe ntazahoraho!
4. Nta na rimwe umuntu yasobanurirwa, yamenya urugero rw’urukundo Imana imukunda kuko Imana idukunda urukundo ruhoraho (Eternal love). Kubera ko umuntu adahoraho biramugora gusobanukirwa ikintu gihoraho. Umuntu yasanze ho urwo rukundo kd azarusigaho bivuga ko yarumenya gusa agace.
Garuka mu RUKUNDO rw’Imana!
Igitondo cyiza!


text:
Mu minsi mikuru usanga abana b’abakobwa bageze mu bwangavu bahura n’ibishuko byinshi bitandukanye bityo ugasanga ababyeyi batabaye maso bazasanga abana babo basoje iminsi mikuru nabi. Reka turebere hamwe iby’ingenzi umubyeyi yakibandaho kugirango umwana we azitware neza.
Kuganiriza abana mbere kugira ngo umenye icyo batekereza ku minsi mikuru : Ibi bituma umenya ubushake bwo kugenda bafite n’umwanya bibatwara bigatuma umenya ingamba wafata zo kubarinda.
Kumenya inshuti zabo za hafi bashobora gusura ku munsi mukuru : ibi bifasha umubyeyi kumenya inshuti z’umwana we kugira ngo amenye neza n’imico y’umwana we, niba ari umukobwa ukamenya abo bagendana n’aho bakunda kujya.
Kugerageza gutaha kare mu gihe uvuye ku kazi cyangwa ahandi waba wagiye : Ibi bituma abana bazirikana ko bagomba kugera mu rugo kare kugira ngo utabatanga mu rugo.
Ibindi umubyeyi agomba gukora :
• Gutanga uruhushya rwo kuva mu rugo abana boe bakajya ahantu hamwe
• Kubaza abana impano bifuza gutanga n’abo bifuza kuziha
• Kumenya aho bashaka kujya n’abo bajyanye
• Kumenya impano bakiriye n’abazibahaye ndetse n’icyo bahuriye ho
Ibi byose bifasha ababyeyi kurinda ubusugire bw’uburere bw’abana babo, kandi bikabafasha gutambuka ibishuko byo mu minsi mikuru.
Inama ku bana b’abakobwa :
Si byiza gukunda impano uhawe n’umuntu wese cyane cyane uwo mudahuje igitsina, aha turavuga abasore n’abagabo.
Si byiza kujya ahantu utabivuze , bajye bamenyekanisha aho bagiye mbere yo kujya yo.
Ntugakundire umuntu wese ugusabye kumusura n’iyo yaba umukobwa mugenzi wawe, igihe ubona agirana agakungu n’ababsore cyangwa afite basaza be b’inkubaganyi.
Ikindi ku bana b’abakobwa bakwiye kugabanya kugendera mu bigare, kandi ntibakunde gusohoka cyane.
Uko ababyeyi bagomba kurinda abana b’abangavu mu minsi mikuru
Mu minsi mikuru usanga abana b’abakobwa bageze mu bwangavu bahura n’ibishuko byinshi bitandukanye bityo ugasanga ababyeyi batabaye maso bazasanga abana babo basoje iminsi mikuru nabi. Reka turebere hamwe iby’ingenzi umubyeyi yakibandaho kugirango umwana we azitware neza.


text:
Mu buzima bw’abantu iyo bakorera Imana baba bifuza ko ibitura haba muri ubu buzima ndetse no mu buzaza. Ibi bijya gusa no mu buzima bwa buri munsi kuko akenshi abantu bakunda gukurikirana cyangwa kwita cyane k’uwabakoreye neza kugira ngo bazamwishyure.
Ibi ariko ntibikuraho ko ushobora kutiturwa ineza n’uwo wayigiriye, yanabyibagirwa kuko ari umuntu ariko Imana ntishobora kwibagirwa umuntu wayo wayikoreye.
Ubu uko iterambere rigenda ryihuta abantu baragerageza uko bakongera ubumenyi ari nako bashobora kubika mu byuma by’ikoranabuhanga byabo ibyo bakora ngo bidatakara. Ubu bwenge ariko bakoresha ntibushobora na gato kwigeza ku buhangange bw’Imana ishoborabyose yabaremye.
Ibi bishatse kuvuga ngo niba abantu bafite ubushobozi bwo kubika ibyo bakora Imana niyo yananirwa kubika cyangwa kuzirikana ibyo abantu bayo bayikorera? Ibi ariko si ibyiza gusa kuko n’ibibi bakora ntabwo ibiyobewe nubwo ishobora kwicecekera ntihite ibibahanira kubera imbabazi igira igitegereje ko nabo bayemerera bakihana ariko byose iba ibireba.
Bibiliya iravuga ngo ‘’ibyo urabikora nkakwihorera ukibwira ko mpwanye nawe rwose. Ariko nzaguhana mbishyira imbere y’amaso yawe uko bikurikirana.’’ Zaburi 50:16 Ibi bishatse kuvuga ko igihe cyose Imana icecetse bitavuga ko itabonye ibyo abantu bakora ariko baramutse batihannye yo ubwayo hari igihe izabishyira imbere y’amaso ya buri muntu uko bingana. Ubundi iyo wanze kwihana Imana iraguhana.
Mu bisanzwe Imana ni nziza kandi umuntu uyikoreye ibintu byiza iramwitura kandi ikamunezeza kuko atayitengushye. Igihe Yosuwa na Kalebu bavanaga n’abandi gutata igihugu Imana yarabishimiye ibaha gakondo kuko bomatanye na yo.
‘’Ni ukuri igihugu wakandagiyemo kizaba gakondo yawe n’iy’abana bawe iteka ryose, kuko womatanye n’Uwiteka Imana yanjye rwose.“(Yosuwa 14:9) Aha ni igihe Mose yoherezaga intumwa cumi n’ebyiri gutata igihugu cy’isezerano bagarutse Mose abahaye umwanya ngo basohoze ubutumwa, icumi muri bo batera abisirayeli ubwoba babereka ukuntu igihugu bigoye kuzakibamo ariko Kalebu na Yosuwa batanga amakuru y’ihumure ku bisirayeli.
Mose abonye uburyo Yosuwa ahamije gukomera kw’Imana kandi ahumurije Abisirayeli akaba adatewe ubwoba n’abanzi babo niko kuvuga ariya magambo kuri Kalebu ahakura isezerano ryo kuzaba muri kiriya gihugu ndetse we n’urubyaro rwe, kubaha Imana ntibigira uko bisa.
Mu by’ukuri ibyo umuntu akorera Imana nibyo izamwitura. Bibiliya iravuga ngo ‘Ntimuyobe: Imana ntinegurizwa izuru, kuko ibyo umuntu abiba ari byo azasarura.’’ (Abagalatiya 6:7)
Imana ntirobanura k’ubutoni ahubwo umuntu wese afite guhitamo Imana yamugeneye byose kandi ukora neza Imana izabimwitura, mu mahanga yose uyubaha agakora ibyo gukiranuka Imana iramwemera. Ariko na none umuntu aramutse akoze nabi ntayubahe byose izabishyira ku mugaragaro ubundi yiture umuntu wese ibihwanye n’ibyo yakoze.


text:
Abantu 12 mu 3750 nibo batsinze amarushanwa yo kwandika
Abantu 12, biganjemo abanyeshuri, batsinze amarushanwa yo kwandika yateguwe n’umushinga “Andika Rwanda” bahawe ibihembo birimo mudasobwa.
Ayo marushanwa yateguwe mu kwezi kwahariwe guteza imbere umuco wo gusoma, kwashorejwe ku wa kane tariki 29 Nzeli 2016 mu karere ka Kamonyi. Abatsinze bahembwe ibindi birimo ibikoresho by’ishuri nk’amakaye, amakaramu n’ibitabo.
Abo 12 batsinze nibo basanze bafite imyandi myiza irimo amasomo, ashobora kwifashishwa mu mashuri. Mu batsinze harimo abiga mu mashuri abanza bane.
Ayo marushanwa yo kwandika yari yitabiriwe n’abantu babarirwa mu 3750 baturuka mu Rwanda hose.
Abatinze bishimira intambwe bagejejweho n’impano y’ubuhanzi bafite, bagahamya ko bagiye kugira umuhate mu gusoma no kwandika; nkuko Imanishimwe Naome wo mu Karere ka Kamonyi, wiga mu mwaka wa gatatu w’amashuri abanza, abisobanura.
Agira ati “Nishimiye ibihembo nahawe, ngiye kongera ubumenyi ku buryo n’ubutaha, nzongera nkandika”
Mugenzi we witwa Tuyishime Philemon wiga ku rwunge rw’amashuru rwa Murama, mu karere ka Nyabihu, atsinze aya marushanwa ku nshuro ya kabiri. Avuga ko mu bigo by’amashuri haba ibitabo byo gusoma ariko abanyeshuri babyitabira ari bake ariko ngo agiye guharanira kubishishikariza abandi.
Aragira ati “ku bigo byinshi abanyeshuri ntibitabira guhimba kubera kutabyitaho. Nko mu kigo nigaho, nta muntu uhejwe mu isomero ariko abanyeshuri ntibabikora.”
Uko ari 12 batsinze bari bamaze iminsi ibiri banoza inyandiko zabo babifashijwemo n’inzu y’ubwanditsi “Mudacumura Publishing House”.
Umuyobozi wa w’Ikigo cy’u Rwanda cy’uburezi (REB), Gasana Janvier atangaza ko aya marushanwa agamije guhwitura abanyeshuri n’abarezi kwandika ibitekerezo bya bo kugira ngo byifashishwe mu myandiko yigishwa mu mashuri.
Agira ati “Niba uyu munsi dushobora gukoresha Abanyarwanda biga n’abatiga, muri rusange tukabona ibitabo byiza byanditse mu buryo bwa gihanga, ni ukuvuga ko bishoboka hari abantu bafite ubushobozi. Natwe nk’abantu bashinzwe uburezi twabikuyemo isomo.”
Matthew P. ROTH, wari uhagarariye Ambassade ya Amerika mu Rwanda yatangaje ko igihugu cyabo kizakomeza gushyigikira imishinga yo gusoma no kwandika kuko ihesha agaciro ururimi gakondo nk’umuco w’igihugu.
Ni ku nshuro ya gatatu “Andika Rwanda” ikoresheje amarushanwa. Imaze gusohora ibitabo 500 byo gusoma birimo inkuru n’imivugo y’Abanyarwanda. Ayo marushanwa aterwa inkunga na REB na USAID.


text:
Larry Young,umuhanga mu Ishami y’Ubuvuzi ku bijyanye n’ibibazo by’imitekerere ya muntu muri Kaminuza y’Ubuvuzi ya Emory muri Leta Zunze Ubumwe za Amerika, yagaragaje ko akamaro konka bigira ku mwana ari nako bigira ku gitsina gabo.
Agaragaza ko mu gihe umwana arimo konka mama we, hari imisemburo yitwa Oxytocin cyangwa se umuti w’urukundo (love drug) ihita yikora bigatuma umubyeyi yita ku mwana we cyane ndetse akamugaragariza n’urukundo ntagire ikindi kintu aha agaciro.
Larry, ibyo abijyanisha nuko iyo umugabo akoze cyangwa yonse amabere y’umugore, nabwo ya misemburo ihita ivubuka mu mugore maze imbaraga z’umubiri we zose zigahita zijya mu kwita ku mugabo bari kumwe ndetse bikanongera ubushake bwo kumwishimira cyane.
Ibyo nibyo bituma abagabo bashakisha amabere y’abagore cyane kuko iyo ayonse cyangwa ayakozeho aba arimo gutuma umugore agira ubushake bwinshi bwo kumwishimira no kumwitaho cyane nta kindi kimurangaza.
Mu nkuru dukesha urubuga elcrema Larry agira ati “ Ugukururwa n’amabere ku bagabo ni gahunda y’ubwonko igihe umuntu w’igitsina gabo wese arengeje igihe cy’ubugimbi. Amabere ni kimwe ubwonko bwitaho mu bikurura ubushake ku bagabo.
Konka amabere y’abagore ni nk’ibanga abagabo bavumbuye rituma abagore bagira nk’umuriro ubagurumanamo bakita kuwo bari kumwe cyane nta kindi kibarangaza.”


text:
Iyo umuntu bamubwiye ngo ahaguruke agende, baba bashatse kumubwira ko agomba kuva aho ari akajya ahandi. Iyo usomye Bibiliya itubwira inkuru y’umugabo witwa Aburahamu, Imana yaramubwiye ngo ahuguruke ave mu gihugu cy’i wabo. Tekereza nawe kuva ahantu ufite inshuti, umuryango kandi wowe wafataga ko hakunyuze! Ariko ngo haguruka uve aho!
Uwiteka ategeka Aburamu ati “Va mu gihugu cyanyu, usige umuryango wanyu n’inzu ya so, ujye mu gihugu nzakwereka.” Itangiriro 12:1
Aburahamu byarashobokaga cyane kandi ku buryo bumworoheye kutirirwa aba I wabo ngo agende ariko yari yarasobanukiwe neza ko naramuka yemeye kuva aho yari amenyereye, hari ikintu kidasanzwe Imana igomba kuzamuha kandi yari azi neza ko igifite agaciro ari ukubaha Imana atitaye ku bindi byose n’imvune yahriramo nazo ndetse n’imbaraga bizamutwara.
Bishoboka ko muri wowe ufite ibyemezo wumva ushaka gufata, hari uburyo wumva Imana igusaba kuva aho wari umenyereye ndetse no kuva mu byo wari usanzwemo, iki nicyo gihe cyo kugira ngo wumvire Imana! Witegereza ejo, kuko Imana izi ibyiza bigukwiriye kandi izi aheza ukwiriye kuba ndetse no mu gihe ubona ibintu bidasobanutse ntugomba kuva ku Mana ahubwo ukomeze uyubahe kandi uyizere muri byose.
Dufatiye urugero kuri Aburahamu, ubona ko yemeye kumvira Imana no kuyizera kandi nta kindi arebeyeho, ubu iki nicyo gihe cyawe kugira ngo utere iyo ntambwe yo kubaha no kwizera Imana nta kintu na kimwe urebeyeho cyangwa ngo kigutere ubwoba.
Igihe ufashe icyemezo cyo guhaguruka ukumvira Imana, ugomba kwizera ko yamaze kugucira inzira kuko niyo igomba kukuyobora mu nzira zawe zose. Erega guhaguruka ugakurikira inzira y’Imana harimo ibyiza byinshi. Imaze guhamagara Aburahamu nawe yemeye guhagaruka ngo yumvire Imana, uku niko Imana yabwiye Aburahamu iti” Nzaguhindura ubwoko bukomeye, nzaguha umugisha, nzogeza izina ryawe, uzabe umugisha.Kandi nzaha umugisha abakwifuriza umugisha, kandi uzakuvuma nzamuvuma, kandi muri wowe ni mo imiryango yose yo mu isi izaherwa umugisha.”
Niba nawe wemeye kumvira Imana, ukemera gusiga byabindi byose byatumaga utabonera umwanya Imana yawe, iki nicyo gihe cyo kuba umunyamugisha kandi ibyo yavuze kuri Aburahamu ikanabisohoza ninako izabikora kuri wowe nabazagukomokaho bose. Ni Imana ivuga kandi ikora, ntawayiringiwe ngo akarwe n’isoni!
Ntiwibaze uzakuyobora muri urwo rugendo, wowe gusa tera intambwe mu mutima wawe yo kubishaka maze uwiteka niwe uzayobora intambwe zawe, nkuko byanditswe ngo” Umutima w’umuntu utekereza urugendo rwe, Ariko Uwiteka ni we uyobora intambwe ze.” Imigani 16:9


text:
yesaya 58:1-----idini itaryarya niyo imana ishima ,turi insengero z’umwuka wuwiteka uba muritwe,ibyo muzehe mpyisi avuga nukuri.
none ko bible ihari ibyo bitabo ushaka kuzasigira abantu nibyo kubabwira iki? reka kubesha abantu ubashyira mu rujijo saba
ahubwo Imana ikuyobore
none ko bible ihari ibyo bitabo ushaka kuzasigira abantu nibyo kubabwira iki? reka kubesha abantu ubashyira mu rujijo saba
ahubwo Imana ikuyobore
Pastor Mpyisi aravuga ukuri kuko aya madini yose abayeho kubwo inyungu z’abayashinga,kandi usanga bashyize imbere kwiteza imbere mu bigaragara ntuzababaze abo bazaniye yesu!!
uwo bazanye mu idini bamuzanisha ubuhendabana burimo ibyo kurya,kwambara,... kugira ngo yemere kuba umuyoboke azane n’abandi amaturo aboneke. ariko n’amara igihe adatanga azitwa ikigande mw’itorero!!!
umukene udafite icyo gutanga ntiyahabwa umwanya mu kuyobora idini keretse afitanye isano n’uwarishinze cyangwa umuyobozi mukuru waryo!
Abakene n’abapfakazi n’inpfubyi barasabwa amafaranga yo kwitanga ngo hubakwe insengero zigezweho zifata amamilioni y’amafaranga mu gihe benshi barya rimwe mu munsi nabwo bibagoye, ubwo wavuga ko ibyo Yesu abyemera?
Ari ho yigisha abantu, intumwa zamusabye kurekura abantu ngo bajye gushaka ibyo kurya, Yesu yababwiye ko aribo(abigishwa )bagomba gushaka ibyo babagaburira bo ubwabo nk’abamukurikiye, ariko abiyita abashumba b’iyi minsi no nka twa dukoko twitwa nkongwa twinjira mu kigoli mpaka cyumye ikavamo ikajya mu kindi bityo bityo.
iyo rero n’imikorere ya satani mu madini ariho ubu.
Abakristo nabo ntibagikundana ubu buriwese arareba inyungu ze naho abakene n’abandi bababaye n’ibibazo biza nyuma habayeho kubwirizwa kubikora, ahubwo bagafasha pastoro kugira ngo agaragare neza imbere ye no mu itorero!
Ushaka kuba mukuru, abe umugaragu w’abandi.!!
....kandi ibyo mwagiriraga ba bandi bari hanyuma y’abandi (abababaye) ninjye mwabigiriraga..!!
Yesaya :58 muhasome maze muhakure idini y’ukuri mugereranye n’ayo mubamo, nuko niba mubana n’umwuka w’Imana arababwira icyo mukwiriye gukora!
Isabato nziza, Imana ibahe umugisha!!
Uy musaz ngir nugukur can akwiy kwiruhukir mbes nimb yemez ko ishenger asengam ko ari Lawodikiya ko Imana ivuga mur iry mirong iheruk ngo:Abonkund ndabakangir..." mbe vyagend gut ngo rihinduk iry satan akarigumam?
KILIZIYA NI IMWE ITUNGANYE GATURIKA.
Umusaza ibyo avuga nibyo koko amazina siyo azajyana abantu mwijuru ahubwo ninararibonye kuko yagenzuye Ibi Korwa abana bidashyitse nawe urumukristo! Tekereza aho usenge ra ibyo uhabonaa! !!!ese koko ubona abantu bari Kubya he,? Gewe nshimiye Umusaza cyane kuko yanze kugenda adashyize ukuri ahagararagara Imana izamufashe kuranfiza
Umusaza ibyo avuga nibyo koko amazina siyo azajyana abantu mwijuru ahubwo ninararibonye kuko yagenzuye Ibi Korwa abana bidashyitse nawe urumukristo! Tekereza aho usenge ra ibyo uhabonaa! !!!ese koko ubona abantu bari Kubya he,? Gewe nshimiye Umusaza cyane kuko yanze kugenda adashyize ukuri ahagararagara Imana izamufashe kuranfiza
Abayoborwa na Mwuka wera nibo bana b, Imana. Ntabwo Imana izabaza irimwo nasrngeyemwo, i zambaza ibyo nakoze. Ubwo n, ubutumwa bwomuminsi yanyuma bwokuyobya abantu. Uwo musaza Imana imufashe azarangize neza.
amagambo yumunyabwenge yumvwa nabanyabwenge. muzakurikirane ikiganiro cyose uyu musaza pastor Mpyisi yagiranye numunyamakuru mubone kwandika commentaires. ntimukihutire kwandika. Imana ibarinde.
Uyu musaza rero ikiganiro cye kiba cyuzuye ubwenge bwinci bigasaba kumutega amatwi ukamukurikira wese.
Ntibyiroha ku reportinga ibye gusa Mwuka atwumvishe ibikwiriye
Uyumusaza ndamwemeye pe avuzukuri nkuko kuri.ntagushidikanya
Koko ayamadini yose niyo yayoboye irimo akorere shitani ! Nukuri pee.
Mujye mwumva icyo umuntu ashatse kuvuga. Aho mutumvise musabe mwuka wera abasobanurire. Uyu musaza ntawe yateye ibuye, mushake ubusobanuro bwimbitse mubyo yavuze. Tks mahoro
Mujye mwumva icyo umuntu ashatse kuvuga. Aho mutumvise musabe mwuka wera abasobanurire. Uyu musaza ntawe yateye ibuye, mushake ubusobanuro bwimbitse mubyo yavuze. Tks mahoro
Abari muri krsto yesu ntarubanza ruzobastinda abari mwi idini Bose baragowe kuko batazi iyibava niyo baja
Abari muri krsto yesu ntarubanza ruzobastinda abari mwi idini Bose baragowe kuko batazi iyibava niyo baja
ibyumusaza avuga urebye nibyo!!
ntabanga rikibirimo aya madini tubona yose ni inzaduka kd ntacyiza kiyarimo!!! ahubwo abitwa ko muyasengeramo muritonde hato mutagwa mubishuko!!
Ntimugakuze ibintu yabivuze ashaka gisobanura ko nta dini narimwe rikora ibyiza gusa mujyihe bari bamubajije idini ryukuri ababwirako ntanarimwe kuko yose akora ibyiza nibibi bivugako ntarikora ibyiza gusa naho mpisi yigisha ukuri kuri muri bibiriya ntagarumufana wamadini
uyu musaza akunda Imana
uyu musaza akunda Imana
uyumusaza ,niwe urimuri lawodokiya? kuko iyobiza kuba idini asengeramo yarikurivamo agatanga urugero.bene aba nibo bibiriya ivugako bazayobya nintore nibabishoboka.satani ntabwo azaza ngo umubone namaso ahubwo azakorera mubantu! babandi biyitako irinararibonye ,iyomyaka yose ntiyabaga murusengero ahubwo yarari kurusengero murigahunda ze! mwitonde ! kurikira Imana ntukurikire umuntu!genda harikikujyanye wigenda haruwo usanze!
Uyu musaza arakuze cyane, bishoboka ko atangiye kunanirwa mu mutwe , bityo rero ibyo avuze ntibyakagombye gufatwa nk´aho ari ihame %, mu gutangaza ibyo avuze babanze babisesengure. Murakoze.
nkekako Atari ukuri % gusa ariko ubwo yanahereye kuryo yavuzemo ubutumwa ubwo azi ubutumwa yatanze nuwabumuhaye.byari kuba byiza iyo yitandukanya nabyo agatanga urugero.
Hhhhh twubahe umusaza kuko ibyo tuvuga byose kuma comment ntabyo tuzi bibiriya dusoma ari mubayishyize mururimi tuvuga umuntu yivukiy ejo atangiye kuvuga kuvuga wowe niba urumufana widini ayo namaco yinda rwose kora icyo imana ishaka ureke kwirukira idini utazi
Uwakwereka uko bambura abakozi Niba mbeshya uzajye Gitwe aho iritorero ryavukiye
@Munezero, Imana yawe ni idini c?
reka tube abakristo nyakuri aho kuba abafana bidini.
umusaza uvuzukuli. yanzegupfa adahishuye ukuli. yamadini yo rwose ndemezako arayasatani.mbishingirako mubagendanyena yesu nintumwaze ntanumwe washinze idini CG igisanaryo ahubwo bababwiraga kwihana bakabatizwa.nkabamvugako ayamadini ari nkamaduka kuko nikusanyirizwa ryamafaranga. nicengezamatwara rishingiye kuli politique, gusahura,ubusambanyi,kwigwizaho imitungo...ahokuvuga ibyo bibiliya ivuga bivigira ibyabo CG bavuga ibihabanye nijambo.nkaba nsoza nsaba abantubose kuva munsengero kuko zirikuturoha nokudutangaho ibitambo. nokuba zitavugira abomuribo barimukaga ahubwo bakirira ifaranga gusaaaa
Icyo dukwiye kumenya uyu munyamakuru asubireyo amusobanuze impanvu yabimuteye gusa ngewe nabyemera ntya amadini simana iyazana ahubwo azanwa nabantu ikindi ibihigishirizwa nibyo abantu bishakiye ntabwo ari imana ibatuma musesengure neza iyi nkuru
"The one who follows the crowd will usually get no further than the crowd. The one who walks alone is likely to find himself in places no one has ever been."
uyu musaza ntari serieux pe!
muhoza rero uvuze ko aba yehova birirwa bigisha bibiriya nabi?!ese wowe naho musengera mwazashyizeho gahunda yokugenda mwigisha munyomoza ibyo bagenda bigisha abantu?nyamara nubgo uvuga gutyo ntibishoka.ntiwabishobora.none umwuka batagira nuwuhe?uriya wogukora deliverence muri bashiki bacu abanyamadini badukanye wo ntawo pe.
Shalom!yashatse gusobanura ibintu biramunanira siwe yaranse kumvira Imana ahendwa namadini none aramugarutse ivye vyaheze kera ntiyigera atahura.nagume mubasanzwe niho yibera gute yomenya ibidasanzwe atahishurigwa atahura.niyegere ababizi bamuhe urumuri.
Shalom!yashatse gusobanura ibintu biramunanira siwe yaranse kumvira Imana ahendwa namadini none aramugarutse ivye vyaheze kera ntiyigera atahura.nagume mubasanzwe niho yibera gute yomenya ibidasanzwe atahishurigwa atahura.niyegere ababizi bamuhe urumuri.
Imyaka 94 ni myinshi. Ni bake baba bagifite ibitekerezo biri ku murongo.Abanyarwanda baravuze ngo: Urugiye kera ruhinyuza intwari kandi ngo aho isheshe kera ihata ibaba. Uyu mukambwe ntimumurenganye kuko gusaza ni ugusahurwa.
Ndabizi aramutse asomye ibi yavuga ati "umva icyo nacyo." Komera Muzehe Pasteri.
ndasubiza niyitegeka.uwibwira ko ahagaze aritonde atagwa.Abayehova muri abambere mu kwigisha bible nabi kuko nta mwuka wera mugira,ariko mukirwa mwishyize hejuuuru,warase umutima wawe ukareka kwirata ijuru,muransetsa kweli!!
ariko noneho ndumiwe pe!uyu musaza ibye byaranyobeye!
Nanjye nemeranya Mzee kuko amadini yose yavutse kubera ingaruka za satani,si Imana yayashyizeho.Kuko Imana ntigira idini
MUDUCYAHIRE UWO PAST KUKO ARATUKA IMANA YACU
umusaza yabivuze nabi,yakagombye kuvugako mu madini yose agiye abamo abantu ba satan ,ariko ibi simbyemeranyaho nawe.N,idini ryajye yarisebeje waana!!
Ibyo avuga nukuri amadini nibikoresho by I NDA byihishemo kwigisha ubumana ...ibaze ntadini ritemera Bibiliya yera ,yaba Abasilamu,abayohova,abadive ,pentecote,zaoni,restauration etc ariko Bose ntibahuza kubera icyubahiro cyabo bashaka gusumba IMANA yaremye isi ni juru
.
Ntibagitinya IMANA kabisa batinya satani
IMANA ni dutabare pe !
Ibyo avuga nukuri amadini nibikoresho by I NDA byihishemo kwigisha ubumana ...ibaze ntadini ritemera Bibiliya yera ,yaba Abasilamu,abayohova,abadive ,pentecote,zaoni,restauration etc ariko Bose ntibahuza kubera icyubahiro cyabo bashaka gusumba IMANA yaremye isi ni juru
.
Ntibagitinya IMANA kabisa batinya satani
IMANA ni dutabare pe !
Irya Ezira niwe uziko ari irya satani nushaka kumenya idini ryukuri uzegere abahamya ba Yehova bakubwire cyangwa ukande kuri iyi link https://www.jw.org/rw
Nta dini ry ukuri ribaho...uretse gufasha imfubyi n abapfakazi niwo murimo w ukuri ibindi ni amaramuko kuko ubutumwa jye nawe tuzabuvuga bidaciye mu madini kandi nk uko Christo yabisezeranye ntawe butazageraho... Ngaho abafite amatwi nimwumve. Komera musaazaaa
hahaha! noneho ni akumiro paster tubwire idini ryukuri niba andi yose ari ayasatani? kuki wemeye gukorera satani iyo myaka yose?


text:
Menya ikirere ukwiriye kurwaniramo
IKIZU ntikirwanira n’inzoka ku butaka. Ahubwo ikizu giterura inzoka kikayihindurira ikibuga kikayijyana mu kirere, kirayigurukana. inzoka itakaza imbaraga, ubushobozi ndetse ubugenge n’amayeri yayo ahambaye byose biba impfabusa. Ku butaka inzoka ntihangarwa, iteye ubwoba, igira ubwenge kandi ntihusha intego. Mu kirere ntacyo yakora, nta mbaraga kandi iba yugarijwe.
Abana b’Imana (abizeye Kristo Yesu) ntibarwanira mw’isi, intambara zanyu muzishyire mw’isi y’umwuka niho imbaraga zanyu zizagaragarira ninaho imivumo yose muyitsindira. Niba ufite ikibazo ntukarwanire mu bwami bw’isi (mu mubiri) ahubwo nkuko IKIZU kibikora hindura ikibuga uguruke wigire mu kirere (mu mwuka),ujye mu zindi mbaraga. Aha niho ikibazo gitakaza ubukana ukakinesha mu buryo bworoshye nkuko IKIZU kinesha inzoka.
Upfukame usenge, uramye Uwiteka. Aha niho ubutsinzi bwawe bubonekera. Mu byukuri ikiburiye mu masengesho nta nahandi wagikura. Mu yandi magambo icyo uburiye ku Mana ntahandi wagikura. Nkuko Paul yabivuze neza: Abefeso 6:12 Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru. IMANA IBAFASHE. IMANA IBARINDE. AMEN
Source: Social Media


text:
INKOMOKO Y’IGIHUGU CY’U RWANDA N’ABANYARWANDA (igice cya kabiri)
Politiki mbi ituma rubanda irimbuka, ndetse n’ibintu bizizwe n'ibidukikije bikayongobera!
Ngo utaraganiriye na se ntamenya icyo sekuru yavuze, kutigisha abana isomo ry’amateka, n’ubwo yaba aducira urubanza, ni ugusenya igihugu! Umuhanzi Sankara yagize ati: “urwango wimika ntacyo rumaze, kuvangura abana bibiba inzika, ingaruka zabyo n’andi mahano, nyabusa ibuka ko wabyaye, ugirire impuhwe urubyaro rwawe”. Hari umunyarwanda wambwiye ati: “n’umuntu wonesherejwe yageze aho aramenyera”. Iyo mvugo yaturutse ku mututsi warutashye mu Rwanda nyuma y’intambara yo muri 1994, yahoraga yahura inka ze mu myaka y’umuhutu utuye iyo muri za Rukira ya Gisaka/Kibungo; rimwe umuhutu abaza wa mututsi ati: “wa mugabo we, kuki unyoneshereza?” Umututsi mu kumusubiza yagize ati: “Uzamenyera!”. Ni muri ubwo buryo urutonde rw’’imigani y’ikinyarwanda rwakomeje kwiyongera! Iyo ngeso yo koneshereza abantu imyaka iri mu bintu byakunze gutera ibyorezo by’inzara mu Rwanda. Twashatse kumenya inzara zayogoje igihugu cyacu n’icyaziteye.
Mbere yo kubagezaho ibyerekeye inzara zayogoje Urwanda, ni byiza kureba igihe Abazungu bagereye mu Rwanda: Urwanda ntirwigeze rushaka ko abazungu barwinjiramo; umuzungu witwa John Rowlands dit Henry Morton Stanley, akaba ari Umwongereza wavutse kuya 28 Mutarama 1841 akitaba Imana kuya 10 Gicurasi 1904, yageze ku mupaka w’Urwanda ku wa 11 Werurwe 1876 aturutse i Karagwe; yagerageje kwinjira mu Mubari, ageze ku kiyaga cy’Ihema, asubira inyuma yugarijwe n’amacumu n’imyambi ifite uburozi by’Abanyarwanda b’Abanyamubari. Nyirabiyoro yari yarahanuye umwaduko w’abazungu muri aya magambo: “Ko mbona se ibigenzi bifite uruhu rutukura nk’urw’impinja bizaza bitereye amasuka ku ntugu, azabikizwa n’iki? Ese ko mbona ikinyamaswa gihetse ikindi giturutse mu Mubali wa Kabeja azagikizwa n’iki?” (cfr: Mgr Alexis Kagame).
Umuzungu wa mbere winjiye mu Rwanda ni umudage wari ufite ipeti rya liyetena witwa Von Götzen (wavutse kuya 12/05/1860 - yitaba Imana kuya 01/12/1910) n’abari bamuherekeje, icyo gihe bambutse uruzi rw’ Akagera ku italiki ya 2 Gicurasi 1894, babanje kuruhukira i Sakara ya Gihunya mu Gisaka. Nyuma kuva ku wa 4 kugeza ku wa 7 Gicurasi, bacumbika mu mahema yabo i Rukira. Bageze i Rwamagana ku 12 Gicurasi 1894, bahura n’igikomangoma Sharangabo umuhungu wa Rwabugiri. Von Götzen yasabye Sharangabo ku mugeza k’umwami Rwabugiri. Sharangabo yarabyemeye. Bakoze urugendo rw’iminsi 16 babona kugera i Kageyo mu Cyingogo ya Gisenyi, mu bigabiro by’Umwami.
Imibanire y’Abadage n’Umwami yari ishingiye ku mbaraga za gisilikare abadage barushaga umwami, Von Götzen mbere yo guhura na Rwabugiri yabanje kurasa amasasu mu kirere akoresheje imbunda 600 zo mu bwoko bwa Mauser kugira ngo atere ubwoba umwami n’ingabo ze. Kubera iryo terabwoba ryatumye ibwami bemera kumwakira ariko baramucenga banga ko abonana n’umwami Rwabugiri kuko muri icyo gihe abanyarwanda babangaga ko abazungu bagera imbere y’umwami bakamuteza abazimu b’iwabo bashoboraga kumugirira nabi. Von Götzen yakiriwe n’undi muntu w’umutoni w’ibwami mu izina rya Rwabugiri nk’ukuko byanditse mu nyandiko z’igitabo cy’amateka cya Mgr Alexis Kagame. Nk’uko Von Götzen yabigenje n’undi mudage wese wasuraga ibwami yashyiraga imbere iterabwoba rya gisirikare rigamije guhungeta Umwami n’ibyegera bye. Rwabugiri na Musinga bumvise neza ubwo butumwa bw’abazungu bituma bahora bigegengesera ku badage, n’abadage baha abo bami rugari mu buyobozi bwabo.
Dore uko byagenze kugirango Abanyarwanda bareke Abazungu binjjire mu Rwanda: Nyuma y’umuzungu Stanley washubijwe inyuma n’Abanyamubari ntashobore kwinjira mu Rwanda, hakurikiyeho Docteur Oscar Baumann wavutse ku italiki ya 25/06/1864 yitaba Imana ku italiki ya 12 ukwakira 1899; akaba ari uwo mu mujyi wa Vienne muri Autriche. Baumann yakoze ingendo nyinshi muri Afurika y’iburasirazuba, yageze no mu majyepfo y’Urwanda avuye mu Burundi: Yinjiye mu Rwanda kuva 11 kugeza 15 Nzeri 1892. Baumann yaciye i Bukako mu Burundi, yambuka Akanyaru aciye i Muhozi, ubwo agera mu Rwanda mu karere k’Indara, yaraye i Lyamugabo, yakomeje ajya i Mushongi aciye i Murama abantu benshi bakaza kumwitegereza; yari kumwe n’abantu batwaye imizigo afite n’abasirikari imbere n’inyuma, yagenderaga ku ndogobe.
Umuntu wabatwazaga imizigo bamuhaga imyenda. Bambutse umugezi w’Akabogobogo bagera i Gikore. Bageze mu i Janja hafi y’i Rusagara, abarwanyi b’Abasasa n’Abarangamyambi bafatanyije n’Intera-macumu n’Amariza bajya kubategera mu Twicarabami hafi ya Nyaruteja. Abo barwanyi bagabye igitero ku basirikari bari imbere babatera urufaya rw’amacumu n’imyambi. Baumann avuga ko yatewe n’abantu bagera kuri 30 bo mu bwoko bw’Abatutsi, bashatse kumugota ngo atava mu Rwanda agataha i Burundi umwami Rwabugiri atabyemeye. Habaye akavuyo abari batwaye ibintu batangira kwiruka. Abasikari bari inyuma baza biruka bagiye gutabara bagenzi babo, ba barwanyi b’Abanyarwanda bababonye nabo bariruka, bagenda bahamagara nk’uhamagara imbwa ngo “fata, fata”.
Abanyarwanda babonye abasirikari bakomeje kubirukaho cyane, abantu babagira inama ngo nibaryame hasi ngo imbunda ntishobora kurasa umuntu uryamye. Abasirikari babonye Abanyarwanda baryamye, barabarasa bamwe mu mbamvu abandi ku mabuno (fesses). Abacitse kwicumu barirutse kibuno mpamaguru bahungira kure. Nyuma Baumann yambukiye ku Kanyaru ahitwa Gisenyi, asubira i Burundi aho yakiriwe neza bamuririmbira bamubwira ngo “Gansa Mwami Mwesi” aribyo bivuga ngo “Ganza mwami Mwezi”. Ibi byanditse mu gitabo kirimo raporo Oscar Baumann yiyandikiye ubwe uko yageze mu Rwanda ndetse hiyongereyeho n’ubuhamya bw’umusaza witwa Gahiza waganiriye na Mgr Alexis Kagame mu mwaka w’1950-1951. Abantu benshi bari bazi amabanga y’ibwami, bemeza ko umwami yari yarahaye amabwiriza akomeye ingabo ze zo ku nkiko (ku mipâka) kurwanya bikomeye abazungu bashakaga kwinjira mu Rwanda , kugira ngo ubuhanuzi bwa Nyirabiyoro budasohora!
Urwanda nicyo gihugu cya nyuma cyo muri Afurika y’iburasirazuba Abazungu bagezemo; nyuma baje gukurikirwa n’Abarabu n’Abahindi. Mbere y’aho, Abararabu byari byarabananiye kwinjira mu Rwanda. Ukuza kwa mbere kw’Abazungu kwatumye Abanyarwanda bagwa mu gahinda n’ubwoba bwinshi bitewe n’uko bari bacyibuka neza umuvumo wa Nyirabiyoro yabwiye umwami Ndabarasa aho yagize ati: “Ni muzabona abagabo b’uruhu rwera bageze ku butaka bw’u Rwanda, muzamenye ko umuvumo ukurikiranye Abanyarwanda uzaba uri hafi gusohora. Ati” ariko mumenye mbere y’igihe ko kera cyane mu bihe bizaza, uwo muvumo ugeze mu bihe byo kurangira, Urwanda ruzakizwa na Rugiri (Rugiri bivuga :umuyobozi w’igihugu utowe n’Imana ubwayo), uzava mu buhungiro aje munda y’inyoni, akazashyira burundu Urwanda kumurongo” (ubu buhanuzi bwa Nyirabiyoro bwanditse mu gitabo cy’amateka cya Mgr Alexis Kagame).
Nyuma y’aho abazungu bagereye mu Rwanda, hatangiye ibyorezo bikomeye by’inzara mubanyarwanda; mbere y’uko abazungu bagera mu Rwanda habaye icyorezo kimwe gusa cy’inzara, izindi nzara zose zaje nyuma y’umwaduko w’abazungu mu Rwanda. Dore bimwe mu byorezo bikomeye by’inzara zayogoje u Rwanda:
Mbere y’umwaduko w’Abazungu :
Inzara yitwa Rukungugu: ni izina ry’inzara yabayeho ku ngoma ya Yuhi IV Gahindiro (1746-1811), akaba umuhungu w’umwami Ndabarasa yavumwe na Nyirabiyoro. Umwami Yuhi IV Gahindiro akaba yari se wa Mutara II Rwogera ariwe ubyara Kigeri IV Rwabugiri watanze (kwitabye Imana), nyuma y’urupfu rwe hakaduka intambara yo ku Rucunshu yahitanye abantu batagira ingano, cyane cyane barimo aboyobozi b’icyo gihe bo mu bwoko bw’abanyiginya, bicwaga n’abega!
Nyuma y’umwaduko w’abazungu: mu gihe Abadage
Inzara ya Ruyaga (1897-1903) ni izina ry’inzara yatewe n’inzige zakwiye mu gihugu cyose mu mezi ya Kamena na Nyakanga 1897. Iyo nzara yagaritse ingogo.
Inzara ya Rwakabaga cyangwa Kimwaramwara (1906-1908): Iyo nzara yatewe n’uruzuba rwinshi rwibasiye uturere tw’amajyaruguru y’igihugu kimwe n’uturere two hagati n’iburasirazuba bw’u Rwanda.
Nyuma y’umwaduko w’abazungu : mu gihe Ababirigi
Inzara ya Rumanura cyangwa Rumanurimbaba (1916-1918): Mu w’1916 Ababirigi bamenesheje Abadage mu Rwanda, barabasimbura, niho havuye ijambo “Umuzungu-Abazungu” lituruka ku nshinga “kuzungura”. Iyi nzara yatewe n’intambara ya mbere y’isi yose yashegeshe n’u Rwanda, dore uko byagenze:
Uko Intambara y’Isi yose yageze mu Rwanda:
Mu ntambara ya mbere y’isi yose, Abongereza bashyize ingufu mu kugenzura inyanja y’Abahindi (océan Indien) kugira ngo Abadage batabona ibikoresho; Abadage nabo bashyira ingufu mu kugenzura ibiyaga bya Tanganyika, Kivu, na Victoria kugirango hatazagira umwanzi w’Umuburigi cyangwa Umwongereza uca muri ibyo biyaga akabatera. Muri kanama 1914, abasirikari b’Abadage bari mu Rwanda bari aba officiers 24 n’aba sous-officiers 24 bayobowe na Kapiteni Wintgens. Bagombaga kwunganirwa n’abasoda b’Abadage basanzwe barwanira mu mazi ariko babura aho banyura kubera Abongereza bari barangije kugota ibivuko by’Abadage (ports allemands) ku nyanja y’Abahindi.
Mu Rwanda: Intore (jeunes guerriers) z’ibwami arizo Indengabaganizi n’Iziruguru zarateguwe zihurizwa mu mutwe wiswe Indugaruga wari ugizwe n’abasirikari 150. Hiyongereyeho undi mutwe wiswe ASKARIS mu kidage (bivuga volontaires, abakorerabushake). ASKARIS nayo yari igizwe n’abasirikari 2500 barwanishaga amacumu n’imyambi. Indugaruga zahawe imyitozo ya gisirikare igezweho zaherewe mu ishuri ry’abana b’abatware ryari i Nyanza. Bityo bahise bajya ku rugamba baherekejwe n’umutwe Askaris kugirango barwanye abasirikare b’Ababirigi n’Abakongomani ba “Force Publique”. Hagati y’ababiligi n’abadage rwambikanye bwa mbere ku italiki ya 24 Nzeri 1914 ubwo Indugaruga, Askaris n’Abadage bayobowe na Kapiteni Wintgens bateye muri Kongo bigarurira ikirwa cy’Ijwi, bahafatira aba officiers 2 b’Ababiligi n’abasilikari 50 b’Abakongomani barindaga ikirwa cy’Ijwi.
Ingabo z’basirikare b’Ababirigi n’Abakongomani ba “Force Publique”zahise zihagoboka vuba na bwangu, byabanje kuzigora kugirango bahirukane Abadage, kuko abandi basilikare b’abadage bari barahagurutse i Bujumbura, bari bamaze gufata ikiyaga cya Tanganyika. Ku buryo Ababirigi batashoboraga gutwara ibikoresho banyuze inzira y’amazi. Byabaye ngombwa ko batwara ibikoresho byose ku mugongo banyuze inzira y’ubutaka. Ababirigi bagabye ibitero ku Badage ku wa 4 na 27 ukwakira 1914 ku Gisenyi no mu Ruhengeri, Ababirigi baratsindwa. Musinga abonye ko Abadage bigaruriye Ijwi, ahita ashimangira umubano we n’Abadage kuko yumvaga ko abonye uburyo bamufasha kwisubiza ubutaka bwo muri Kivu yari yaratakaje mu nama y’i Berlin.
Ababirigi bari bafite ingabo nyinshi muri Katanga batashoboraga kugabanya kuko Abadage bahashakaga cyane ubwo bari bamaze kwinjira muri Rhodésie y’amajyaruguru y’iburasirazuba (Zambiya y’ubu), icyo gihe ababirigi babasanzeyo babisabwe n’Abongereza. Mu mwaka w’i 1915 intambara yakwiye mu karere hose. Abongereza bashoboye kwohereza ibikoresho byinshi muri Rhodésiya, bituma Colonel Charles Tombeur wayoboraga ingabo z’Ababirigi muri Katanga na Rhodésie agabanya ingabo ze, abona izo yohereza kujya gutera inkunga bagenzi babo bari muri Kivu.
Abongereza basabye Lieutenant-Colonel Henry wayoboraga ingabo z’Ababirigi muri Kivu ngo abanze ajye ku rwana i Masaka, ahita abyanga agira ati: “ni ukubanza gufata Urwanda, tukajya twabona uko dukomeza intambara tujya i Mwanza, Tabora na Morogoro. Bitabaye ibyo, tugiye i Masaka, Abadage batwinjirana muri Kongo”. Ababirigi bakurikije gahunda (plan) ya Henry, banahereye ku iperereza ryimbitse bari barakoze; bagabye ibitero bya karahabutaka byatangiye ku wa 21 Mata 1916 bihereye mu kiyaga cya Kivu, bakubita incuro Abadage, Askaris n’Indugaruga amaguru bayabangira ingata basubira iyo bateye baturuka, ingabo z’Ababirigi na Kongo zirabinjirana zibasanga mu Rwanda. Ababirigi barwanye bigabuyemo ibice bitatu (3 colonnes distinctes):
1°Igice cya mbere cyari cyiyobowe na Molitor cyahise gifata inshingano (objectif) yo kujya i Kigali giturutse ku Gisenyi iteganye na Goma mu majyaruguru y’ikiyaga cya Kivu..
2°Igice cya kabiri cyari kiyobowe na Olsen, cyahagurukiye mu majyepfo y’aho Molitor yari yafashe ibirindiro, gifata inzira igana i Nyanza kugirango bagote Umwami Musinga wafashaga Abadage.
3°Igice cya gatatu cyari kiyobowe na Rouling cyahagurukiye mu majyaruguru y’iburasirazuba (Nord-Ouest) nacyo kigana i Nyanza.
Impamvu ibyo bice byombi byashakaga kugota i Bwami, bari bagamije gutegeka umwami Musinga gufatanya n’Abirigi akabaha abikorezi b’Abanyarwanda bo gutwara imizigo y’abasilikare bari kurugamba, kuko Ababirigi bakekaga ko Abakongomani bikoreraga imizigo y’abasilikare batazemera gukomeza ngo barenge i Nyanza nihamara gufatwa. Babonaga ko byanze bikunze bazageraho bakabacika niba batanishwe vuba n’imihindukire y’ikirere n’imirire mishya y’akarere bari bagezemo gatandukanye n’iyo bavuye iyo iheru mu mashyamba ya Kongo. Mu mpapuro z’ibanga twashoboye kubona, zanditswe zigenewe Ministre w’Ububurigi wa Colonies, umusirikari yagize ati: Akamenyero katweretse ko abirabura bavuye mu mu mashyamba manini yo hafi ya Equateur, bagomba gufata igihe kirekire kugirango bamenyere akarere ko mu burasirasuba bwa Afurika kandi ko bagira ikibazo cyo kumenyera ibiryo byaho”. Ubwo Ministre yahise abemerera bafata umwanzuro muri Mata 1916 wo gufata cyane kurushaho (de préférence) abikorezi b’Abanyarwanda.
Intamabara rero yarakomeje, ikipe ya Olsen yafashe inzira, ikina Abadage ica inyuma y’imitamenwa icumi yari ku murongo ( ligne fortifiée de dix redoutes ) hafi ya Goma irabinjirana ijya mu Rwanda. Naho Molitor yaciye hafi y’ibirunga nawe yinjira mu Rwanda. Nkuko Ababirigi babyiyandikira, kugenda Urwanda ntabwo byari ukwitemberera. Ababiligi babivuga muri aya magambo:”nubwo kurwana n’Abadage nta bwoba byari biduteye na gato, twari dufite ikibazo cyo kutamenya amayira yo mu Rwanda, nta n’itumanaho twari dufite hagakubitaho n’imisozi ihanamye”. Ngo Imana itera amapfa itera n’aho bahahira, ababiligi babonye inkunga ikomeye y’abapadiri bera b’Abafaransa bahise basaba abatware bo mu turere bari bagezemo, guhita bayoboka. Nyuma muri mata 1916, habaye igitero simusiga cya batayo y’ingabo z’abasirikare b’Ababirigi n’Abakongomani ba “Force Publique” ku mugi wa Kigali zirawufata. Nyuma Abadage babifashijwemo nuko ikipe ya Olsen yagize ikibazo gikomeye cyo kwambuka Nyabarongo igatinda kugera i Kigali, byatumye Abadage bayobowe na Kapiteni Wintgens batagotwa (encerclé) bityo bashobora kuhikura bahunga inkubagahu, umugi wa Kigali barawuta ndetse bava no mu Rwanda bariruka baruhukira i Dar-es-Salaam.
Abadage baba bagiye nka nyombere gutyo. Iyo nkuru mbi itaha i Bwami, ni uko Musinga ahita asesa vuba na bwangu umutwe wa Askaris. Ababirigi bamaze gufata Nyanza bahise bakomeza inzira igana i Bujumbura. Babisabwe n’Abongereza, bahise bagaba ibitero ku mugi wa Tabora bahagurukiye mu majyepfo y’ikiyaga cya Tanganyika. Bagaba n’ibindi bitero mu Bugande bahagurukiye mu mugi wa Mwanza. Umugi wa Tabora wafashwe nyuma y’iminsi icumi y’imirwano, Abadage ubwo baba batsinzwe ruhenu. Intambara ikirangira mu Rwanda, ababiligi bararubenze (kudashishikazwa), bavuze ko rudateye amabengeza, ntabwo kandi bari bashishikajwe no gukomeza gukorana n’Abongereza kuko ngo babonaga ko bafite ubwirasi nyamara bataragize ubushobozi buhagije bwo kurwanira muri kariya karere.
Ku byerekeye Urwanda, umwe mu migambi Ingabo z’Ababirigi n’Abakongomani bari bafite wari uwo kwigarurira Abatware bo mu Rwanda n’ibisonga byabo babereka ingufu za gisirikare zabo. Mu mpapuro z’ibanga zanditswe na Molitor twashoboye kubona aho yagize ati” Nari mfite ikibazo cy’ubwoko bw’Abatutsi (watuzi - we niko yabyanditse) bwari buzwiho kumenya kurwana cyane, twagombaga kubacecekesha tujagajaga igihugu cyabo birambuye. Ibimenyetso byo kuyobokwa niboneye aho naciye hose, byanyeretse ko umugambi wanjye wabonye umusaruro ukwiye. Abaturage bo bari bishwe n’inyota yo kudufasha no kubona ingoma zihindura imirishyo. Akomeza agira ati:”ingoyi z’amoko anyuranye niboneye mu bigo bya gisiririkari twafashe binyereka impamvu zibyo byishimo (les chaînes, menottes et entraves trouvées dans un dépôt de la caserne prouvent éloquemment pourquoi les indigènes préfèrent l’autorité du Bula-Matari)”.
Umwami Musinga yahise yandikira Ababiligi ibaruwa ibagaragariza ko abayobotse kugira ngo yihakirwe badahita bamukuraho. Ababirigi n’Abakongomani babanje kwitwara nk’ingabo zatsinze urugamba koko, urugero babagaga inka ntibayirye yose kugira ngo bababaze Abatware. Ariko bahise bareka uwo muco mubi. Ahubwo batangira gahunda yo gushaka abantu bo kwikorera imizigo. Abatware babibafashijemo mu gushaka abo bantu ariko bababwira ko nta mututsi bakoraho,nyamara ko babahaye rugari ku Bahutu. Mu zindi nyandiko zibanga twabonye zanditswe n’umusirikare witwa Major Stevens ku ya 6 Ugushyingo 1916 yagize ati:”tugomba kwitwara by’intangarugero muri iki gihugu, kugira ngo intsinzi yacu hatagira ikiyirogoya, ni yo mpamvu ibikorwa bya buri musirikari bigomba gukurikiranwa aho yaba ari hose,...”.
Intambara irangiye mu Rwanda, ntabwo byarangije ihagarara ry’imirimo y’ubwikorezi! Mu w’1917, Major De Clerck abisabwe n’Abongereza yemeye kwohereza abikorezi ibihumbi 20 (20 000) b’abanyarwanda ngo bajye i Kigoma. Nkuko raporo ikomeza ibivuga, abo bikorezi b’abanyarwanda boherejwe hagarutse mbarwa, bibiri bya gatatu byabo byarapfuye, kuko bari bamenyereye gutura mu misozi, bageze iyo iheru mu bibaya bishyushye bya Tanganyika, bafatwa n’ibirwara by’amoko yose. Intambara ya mbere y’isi yose yishe abanyarwanda batagira ingano. Abatarishwe n’intambara bahitanywe ku bwinhsi n’inzara ya Rumanura yahise iyogoza Urwanda.
Inzara ya Rumanura yatewe n’uko n’ubusanzwe ubuhake ntaho bwari butaniye n’ubucakara kuko abaturage bahingiraga umwami n’abandi batware ntibabone igihe cyo kwikorera; iyo nzara kandi yanatewe n’intambara y’isi. Ingabo z’Abadage zari zikeneye ibiribwa, n’ingabo z’Ababiligi zari zibikeneye. Hagombaga kandi abantu bo kubyikorera no kwikorera ibikoresho by’intambara by’izo ngabo zose. Hanyuma ingabo z’Abadage aho zanyuraga, zasigaga zangije ibintu byose harimo n’ibihingwa kugirango ingabo z’Ababiligi nizihagera zizabure ibizitunga.
Ababiligi bamaze gutsinda, kugirango babashe kugoboka Abanyarwanda bari bamerewe nabi n’inzara no kugirango bumve bacigatiye Urwanda mu biganza byabo (contrôle du territoire), barugabanijemo ibice bibiri : icy’iburasirazuba n’icy’iburengerazuba. Umwami Musinga yaketse ko igice cy’iburasirazuba kimucitse, agasigara ari umwami w’igice cy’iburengerazuba gusa. Ni bwo rero acuze umugambi wo kuroga umubiligi wacungaga igice cy’iburasirazuba na benshi mubari bamwungirije, ibyo bikaba bigaragaza ko ingeso y’uburozi mu butegetsi bw’abanyarwanda atari iy’ubu! Yibwiraga ko abo bapfuye, ari bwo yakongera kuba umwami w’Urwanda rwose. Nyamara umwe mu bo bari bafatanije gucura uwo mugambi mubisha, bagombaga no gufatanya kuwushyira mu bikorwa yana niwe guhisha ibanga, amuvamo!
Ku wa 25/03/1917 ubugenzacyaha bw’Ababiligi mu Rwanda bwasabye ko Musinga afatwa, agafungwa, akazashyikirizwa ubucamanza. Major Declerck wari ukuriye ubutegetsi bwa gisirikari bw’Ababiligi mu Rwanda arabyangira. Yatinyaga ko bya rebeka nabi, ntiyifuzaga ko hagira abavuga ngo “ iby’Ababiligi mu Rwanda bitangiye nabi ”. Ni na cyo cyatumye Ababiligi barekera Musinga ku ntebe ya cyami mu w’1916 kandi batari bayobewe ko we rwose yishakiraga Abadage, kandi n’ingabo ze zitwaga “Indugaruga” zikaba zari zarafashije umwanzi(abadage) mu ntambara.
Guha Abanyarwanda imfashanyo z’ibiribwa zitanzwe n’ababiligi kugirango bahonoke inzara ya Rumanura byari byiza, ariko ntibyari bihagije. Ababirigi batekereje no ku bindi bakora kugirango inzara itazongera gutera mu Rwanda. Bagishije Musinga inama ngo ababwire igitera inzara mu Rwanda, arabawira ngo “inzara iterwa n’uko Abahutu ari abanebwe”, asaba Ababirigi ko bajya babakoresha nk’abakoresha amapunda cyangwa imashini. Kubera ko Ababiligi bo babonaga neza icyatumaga amapfa n’inzara bihoraho mu Rwanda, bategetse ko ubuso bw’imirima yagenewe ubuhinzi bwakwiyongera, ubw’iyagenewe inzuri bukagabanuka. Bategetse kandi ko n’ibishanga bihingwa aho kugumiraho ngo inka z’abatware zizabone aho zirisha mu gihe k’icyi. Mu mwaka w’1917 nanone Major Declerck yaciye iteka atangaza ibyemezo bikurikira :
1°.Ko umututsi uzongera kwambura Umuhutu imyaka ye, azajya ayimusubiza yikubye incuro ebyiri.
2°. Ko umututsi uzongera kuragira inka ze mu myaka y’Umuhutu azajya amuriha incuro 2 ibyo izo nka zizaba zangije.
3° Ko abatware babujijwe gukoresha Abahutu uburetwa buruta ubuteganijwe n’amategeko.
Birumvikana ko ibyemezo nk’ibi byari bigamije kugabanya akarengane kagirirwaga rubanda no gukumira amapfa n’inzara, ariko ibyo byemezo bikaba bitarashimishije umwami Musinga n’ibyegera bye. Nta mibare izwi neza y’abantu bahitanywe na Rumanura, ariko umupadiri wera witwa Oomen wagerageje kubarura mu karere ka Nyundo yabonye abantu 20 000 bapfuye mu gihe hari hatuwe n’abantu bagera kuri 100 000. Ngo iyo mibare iranarenga cyane kuko Ubugoyi bwigirijweho nkana n’iyo nzara.
Inzara ya Gakwege cyangwa Ntunyanjweho yabaye hagati y’imyaka y’i 1924 n’i 1926. Yatewe n’uruzuba rwayogoje uturere two hagati mu gihugu ndetse n’amajyepfo y’uburasirazuba.
Inzara ya Rwakayihura yatangiye mu mwaka w’i 1928 igeza mu w’i 1930, yatewe n’uruzuba rwinshi mu bice bimwe by’igihugu nk’i Rwaza, mu Bugoyi, i Kabgayi, mu Buganza no mu Gisaka. Abantu barahababariye cyane kuko n’ibyorezo by’indwara nk’amacinya, marariya na grippes ziyongereyeho zirabahuhura. Hapfuye abantu bagera kuri 35 000 abandi 70 000 bahunga igihugu bajya mu Buganda. Kiriziya gatorika ibibonye gutyo yahise ishishikariza abantu guhinga imyumbati, ibijumba n’ibirayi. Inahamagarira abaturage guhinga amashyamba.
Inzara ya Ruzagayura (qui assèche le corps humain): iyo nzara yabaye mu gihugu cyose mu mwaka w’i 1943 kugeza mu mwaka w’i 1944. Yari ifite amazina menshi: iburengerazuba bayitaga Rujukundi, Rwanyirarushenyi, Rwakinyebuye, na Rwakabetezi. Mu majyaruguru bayitaga Rudakangwimishanana, cyagwa Rugaragazabadakekwa cyangwa Nyirahuku. Hagati mu gihugu no mu majayaruguru y’iburasirazuba bayitaga: Matemane. Ku Kibuye na Gisenyi bayitaga Gahoro. Abantu bakwiye igihugu cyose bashaka ibyo kurya, bitewe n’ukuntu bari barabaye amagufa, niho havuye izina “ingarisi”
Inzara ya Ruzagayura yatewe n’urusobekerane rw’ibibazo birimo imihindagurikire y’ibihe n’ikirere birimo uruzuba, indwara z’ibihingwa (facteurs naturels) n’imyitwarire y’abantu (facteurs humains) aribyo, kujyana abantu gufasha abasirikare urugamba rw’intambara ya kabiri y’isi yose. Dore icyo Abanyarwanda basabwaga (effort de guerre): « Travailler beaucoup plus, pour fournir aux Alliés les produits dont les armées de la libération ont un absolu besoin. » Gukora cyane kurushaho kugira ngo haboneke ibiribwa n’ibintu bigomba gufasha ingabo z’ibihugu byiyunze (alliés) byarwanaga intambara ya kabiri y’isi yose.
Mu gihe cya Repubulika iyobowe na Geregori Kayibanda: watowe n’abaturage
Nta nzara yongeye kuyogoza igihugu.
Mu gihe cya Repubulika iyobowe na Yuvenari Habyarimana: wishyizeho ku ngufu za gisirikari : Nta nzara yongeye kuyogoza igihugu.
Mu gihe cya Repubulika iyobowe na Paul Kagame: wishyizeho ku ngfu za gisirikari.
Hateye Inzara yitwa Nyobozi ariyo ya FDLR n’iya M23: Iyo nzara yatangiye mu gihe cy’abacengezi irushaho gukara igihe intambara ya M23 yari imaze kuvuka muri Kongo. (Les mêmes causes ont engendrés les mêmes effets): mu magambo make Umuyobozi yakwiriye igihugu afata ibyemezo binyuranye bibangamiye abahinzi, abasaba gutema amashyamba n’indi myaka yose ishobora kurenga urugero rw’imibyuko (uburebure buringaniye n’ivi) ngo kugira ngo abasirikari bajye bashobora kubona umwanzi aho ari hose ngo FDLR itazabinjirana. Umuyobozi arongera azenguruka ategeka abaturage guhinga ibyo we abategetse uko abyumva akanabategeka aho babigurisha bagasigarira aho kandi ari amayeri yo kugira ngo abone ibyo agemurira inkotanyi ziri ku rugamba muri Kongo anabone uko abijyana kubicuruza aho abasirikari be bari mu ngirwa butumwa bwa Loni hirya no hino kw’isi, ni muri ubwo buryo uwo muyobozi yatanze itegeko ryo guhinga ibigori gusa kandi abanyarwanda bakabuzwa kubiryaho!
Ingaruka:
Kubera ibyo byemezo by’uwo muyobozi, inzara izakomeza ibe karande mu Rwanda, ndetse narwo ruzuma. Muri iki gihe abanyarwa, abana n’abakuru barwaye indwara zikomoka kumirire mibi (Bwaki…) ibyo bigatuma abantu benshi bari gupfa amarabira bakabyita malariya cyangwa indwara z’ibyorezo kandi ari inzara! Kubuza abaturage guhinga ibihingwa bitite uburebure buri hejuru y’ivi kandi n’amashyamba agatemwa ngo ni ingamba zo kurwanya umwanzi bizakurura ingorane z’uko ibiyaga n’imigezi bizakama.
Ibi bishushanyo(hejuru) twabitunganyije twifashishije amafoto y’ibyogajuru ni urugero rwerekana ko amazi adufatiye runini kandi ko ikiyahungabanyije kigomba guhekura igihugu. Nubwo ingaruka zose tutahita tuzibona ubu ariko inkwi n’amazi biri inyuma. Harahagazwe! Ubwo se turaraga iki ubuvivi n’ubuvivure. Ni muhagurukire rimwe mukemure icyo kibazo amazi atararenga inkombe.
Hafi ya Rusumo hari agasozi kitwa Kinyababa, inyababa bivuga imbeho nyinshi nimubona hahindutse ku mayaga muzamenye ko nta garuriro. Urwanda ruzaba rugiye kwuma nk’Umubari, kubera abagetsi bikunda ntibaharanire inyungu z’abaturage.
Biracyaza
Mubigejejweho n’Umusomyi wa VERITASINFO
w’i Rubona - rwa - Nzoga ya Murambi / Byumba


text:
ven.
04
mars
2011
ISOMO RYA MBERE
Igitabo cya Tobi (Tobi 6, 10-11 ; 7, 1.9-17 ; 8,1-9)
Tobiti yohereje umuhungu we Tobi mu Bumedi, aherekejwe na mugenzi we, ari we Malayika Rafayeli wari watumwe n’Imana. 6,10Nuko bamaze kugera mu Bumedi, bari hafi ya Ekibatani, 11nibwo Rafayeli abwiye uwo musore ati«Tobi, muvandimwe!» Undi arasubiza ati «Karame.» Umumalayika akomeza agira ati « Iri joro turacumbika kwa Raguweli. Uwo muntu ni mwene wanyu, kandi afite n’umukobwa witwa Sara.»
7,1Nuko bageze Ekibatani, Tobi aravuga ati «Azariyasi, muvandimwe, hita unjyana kwa Raguweli mwene wacu.» Umumalayika amujyanayo, bamusanga yicaye ku irembo, baba ari bo babanza kumuramutsa. Raguweli na we arabasubiza, ati: «Nimunezerwe, bavandimwe, muje mwisanga.» Hanyuma abajyana iwe. 9Bamaze gukaraba no kwiyuhagira, bajya ku meza. Nuko Tobi abwira Rafayeli ati «Azariyasi, muvandimwe wanjye, wambwiriye Raguweli akanshyingira Sara, umuvandimwe wanjye!» 10Raguweli arabyumva maze abwira uwo musore ati «Irire, winywere maze urare neza, kuko ari nta wundi ufite uruhare kuri Sara, umukobwa wanjye, uretse wowe muvandimwe. Ikindi kandi, nanjye ubwanjye nta burenganzira mfite bwo kugira undi namushyingira, kuko ari wowe mufitanye isano ya bugufi. Nyamara ariko mwana wanjye, ngiye kukubwira ukuri kose. 11Sara namushyingiye abagabo barindwi bo mu bavandimwe bacu, ariko muri bo ugiye kuryamana na we agahita apfa muri iryo joro. None rero mwana wanjye, wirire, winywere; naho ubundi Nyagasani azabe ari we ukwimenyera.»12Ariko Tobi aramusubiza ati «sinongera kugira icyo ndira hano cyangwa se ngo nkihanywere, utabanje kuntunganyiriza ibyo.» Raguweli na we aramusubiza ati «Ndamuguhaye. Uramweguriwe nk’uko iteka rya mu gitabo cy’Amategeka ya Musa ribyemeza, kandi n’Ijuru ryarabigennye ko ari uwawe; ngaho mujyane abe umugore wawe. Kuva ubu uri umugabo we, na we abaye umugore wawe; guhera uyu munsi, abaye uwawe ubuziraherezo. Nyagasani Nyir’ijuru nabarinde muri iri joro, maze byose bibagendekere neza, mwana wanjye; kandi abasesekarize impuhwe n’amahoro ye.»
13Nuko Raguweli ahamagara Sara, umukobwa we, maze araza aramwegera. Amufata akaboko, amushyikiriza Tobi avuga ati «Nguwo mujyane, kandi n’Amategeko hamwe n’iteka ryanditswe mu gitabo cya Musa biramukweguriye ngo akubere umugore. Ndamuguhaye, uzamujyane mugerane kwa so mutanatsitaye, kandi Imana Nyir’ijuru irabahe gutunga mutunganirwe, mugire amahoro!» 14Hanyuma ahamagara nyina wa Sara, amutegeka kumuzanira icyo yandikaho. Yandika amasezerano y’abashakanye, yemeza ko Sara amweguriye Tobi ngo amubere umugore, nk’uko iteka ryanditswe mu Mategeko ya Musa ribigena. Ibyo birangiye batangira kurya, baranywa.
15Nuko Raguweli ahamagara Edina, umugore we, aramubwira ati «Mugenzi wanjye, tunganya cya cyumba kindi, maze ukijyanemo Sara.»16Undi aragenda, asasa muri icyo cyumba nk’uko amaze kubibwirwa, maze akijyanamo umukobwa we. Aratangira aramuririra, ariko arayihanagura, maze aramubwira ati 17«Urabe intwari, mwana wanjye! Agahinda ufite, Uhoraho Nyirijuru arakaguhinduriremo ibyishimo! Mwana wanjye, komera!» Hanyuma arasohoka.
8,1Bamaze kurya no kunywa bumva barashaka kuryama. Niko kuzana wa musore, bamwinjiza mu cyumba. 2 akihagera, Tobi yibuka ya magambo Rafayeli yamubwiye. Nuko akora mu ruhago rwe, akuramo umwijima w’ifi hamwe n’umutima, abishyira mu cyotezo; 3maze umunuko w’ifi uturumbanya ya roho mbi, ihungira mu turere two mu majyepfo ya Misiri. Ako kanya Rafayeli ahita ayikurikirayo, arayiburabuza, arayihabohera.
4Icyo gihe ababyeyi bari basohotse, basiga bakinze icyumba. Nuko Tobi ahaguruka ku buriri maze abwira Sara ati «Muvandimwe, haguruka dusenge, dutakambire Nyagasani kugira ngo adusesekazeho impuhwe n’umukiro.» 5Sara arahaguruka maze batangira gusenga no kwambaza, kugira ngo baronke umukiro. Nuko Tobi aratangira, aravuga ati«Uragasingizwa Mana y’abasokuruza, n’izina ryawe riragahora risingizwa ubu n’iteka ryose! Habwa impundu mu Ijuru kandi n’ibyaremwe byose nibigusingize iteka! 6Ni wowe waremye Adamu, unamuremera Eva umugore we ngo amubere umufasha, amutere inkunga ; kandi ni bo uwitwa muntu wese avukaho. Ni wowe wavuze uti ‘Si byiza ko umugabo yaba wenyine, reka tumuremere umufasha umeze nka we,’ 7None ubu rero, uyu muvandimwe wanjye simushatseho umugore kubera irari ry’umubiri, ahubwo mbigiranye umutima uzira uburyarya. Utugirire impuhwe ari we ari nanjye, maze tuzagerane mu zabukuru.» 8Bavugira icyarimwe bati «Amen! Amen!» 9Nuko bombi bararyama kugira ngo barare aho.
ZABURI (Zab 128 (127), 1-2, 3, 4.5bc)
Inyik/ Hahirwa umuntu wese utinya Uhoraho.
Hahirwa umuntu wese utinya Uhoraho,
Agakurikira inzira ze!
Uzatungwa n’ibivuye mu maboko yawe,
Uzahirwe kandi byose bigutunganire.
Umugore wawe azamera nk’umuzabibu,
warumbukiye mu nzu yawe;
abana bawe bazamera nk’ingemwe z’imitini,
zikikije ameza yawe.
Nguko uko ahabwa umugisha,
umuntu utinya Uhoraho
Uzagirira amahirwe muri Yeruzalemu,
Iminsi yose y’ubugingo bwawe.
IBANGONDIRIMBO RIBANZIRIZA IVANJILI (Yh 4,8.7)
Alleluya Alleluya.
Imana ni urukundo.
Umuntu wese ukunda aba yarabyawe n’Imana, akanayimenya.
Alleluya.
IVANJILI
+ Mariko (Mk 12, 28b-34)
Muri icyo gihe, 28bumwe mu bigishamategeko yegera Yezu aramubaza ati «Itegeko riruta ayandi ni irihe?» 29Yezu aramusubiza ati «Irya mbere ni iri ngiri: Tega amatwi Israheli, Nyagasani Imana yacu ni We Nyagasani umwe rukumbi: 30Urajye ukunda Nyagasani Imana yawe n’umutima wawe wose, n’amagara yawe yose, n’ubwenge bwawe bwose, n’imbaraga zawe zose. 31Irya kabiri na ryo ngiri: Urajye ukunda mugenzi wawe nk’uko wikunda. Nta rindi tegeko riruta ayo yombi.» 32Uwo mwigisha mategeko aramubwira ati «Ni koko Mwigisha, uvuze ukuri ko Nyagasani ari umwe rukumbi, kandi ko nta yindi mana ibaho uretse Yo yonyine. 33Kandi kuyikunda n’umutima wawe wose, n’ubwenge bwawe bwose, n’imbaraga zawe zose, ugakunda mugenzi wawe nk’uko wikunda, ibyo biruta ibitambo n’amaturo byose.» 34Yezu yumvise ko amushubije neza, aramubwira ati «Nta bwo uri kure y’Ingoma y’Imana.» Nuko ntihagira utinyuka kongera kugira icyo amubaza.


text:
Iyo umugore atwite usanga ahindura imyenda yajyaga yambara ndetse hakaba n’abagorwa no kubona imyenda bajyana mu kazi no mu nama ziyubashye ngo babe bagaragara neza nk’ibisanzwe.
Iyi kanzu wayambara mu gihe utwite ugasa neza kandi utiyiciye umubiri kuko iyi kanzu iba ikweduka ku buryo itaguhambira ngo ikubuze kwisanzura mu gihe utwite.
Uyu mwenda kandi ni mwiza cyane ku bagore batwite muri iyi minsi haba hakonje kuko utagusaba gushyiraho agakote kandi ukaba ikoze mu ruhu rudapfa kwinjirwamo n’imbeho.
Ikanzu yo mu kazi ku mugore utwite
Iyo umugore atwite usanga ahindura imyenda yajyaga yambara ndetse hakaba n’abagorwa no kubona imyenda bajyana mu kazi no mu nama ziyubashye ngo babe bagaragara neza nk’ibisanzwe.
Labels: kwambara


text:
Ikiyaga cya Kivu
Ikiyaga cya Kivu [1] ni ikiyaga kiruta andi mazi yose y’u Rwanda. Ibiyaga bya Burera na Ruhondo byegereye ikigo cyita ku ngagi cyo mu Ruhengeri. Ibyo biyaga bidakunze kwitabwaho, bifite amazi menshi y’urubogobogo, bikikijwe n’imisozi hamwe n’amasumo maremare. Hafi yabyo hakaba ibirunga bigaragaza uburanga bw’agahebuzo.
Kure y’ibyo by’ibanze ba mukerarugendo bashobora kunaga akajisho ku biyaga by’u Rwanda bibafasha kumenya imibereho y’abakurambere b’abanyafurika.
Aho niho abasare bavugamo amato akoze ku buryo bwa gakondo. Ababyeyi bambaye imyenda y’amabara menshi batumura agatabi mu nkono z’itabi z’ibiti. Abacuranzi bakirigita iningiri (gitari gakondo). Ikindi kandi ubuzima bw’inyoni nabwo buteye amabengeza: Ibishuhe byambuka binyerera ku mazi magari, Imisambi itinyitse n’amakamba yayo isokoza amababa yayo mu bishanga byo hafi aho, naho Umwami w’abarobyi ari we Nyiramurobyi aba yibereye ku nkombe nk’umutako.
Mu nkengero zayo hari imijyi itatu ariyo: Gisenyi, Kibuye na Cyangugu. Iyo mijyi ihuzwa n’umuhanda utoroshye w’ibitaka uzengurutse icyo kiyaga wahuranya mu mirima y’imyaka no mu mashyamba atoshye mu kugaragaza isuku hejuru y’amazi y’urubogobogo. Kuhatemberera ni rwo rugendo rwa gakondo rubaho muri Afurika yose. Hari n’ingendo z’amato zihuza iyo migi itatu.
Gisenyi ari nawo mujyi urusha amajyambere iyo migi yindi y’ubukerarugengo, wibereye hafi ku buryo kujyayo uturutse muri Pariki y’ibirunga bitwara igihe gito kiri munsi y’isaha ku modoka. Uwo mujyi wibereye ku nkengero z’umucanga, ukikijwe n’imikindo ihuhera hamwe n’amahoteli yubatswe kera mu gihe cy’ubukoroni zerakana ishusho y’ikirere cyiri hafi y’imirongo ngengamirasire koko. Ku Kibuye, mu majyepfo yacyo, imirimo y’aba Mukerarugendo ishingiye cyane cyane ku macumbi agezweho yubatse ku nkengero ku misozi itwikiriwe n’amahwa nk’uko bimeze ku misozi ya Alpe.
Umujyi wa Cyangugu wo utandukanye n’iyo ya mbere. Uri hafi y’ishyamba rya Nyungwe aho ubukerarugendo butandukanye buteye imbere bitewe n’imiterere yaho ifite utudendezi twiganje mu bibaya.
Notes[edit | edit source]
twizeyimana methode


text:
Igihe azabyarira se kirakureba?Plz mind ur business KNOWLESS courage rata amagambo ntacyo avuze kuko IMBWA ZIMOKERA UWO ZITAZI IYO ZIKUZI NTIZIMOKA.
ndabona Knowless agiye kubyarira amezi atatu. biratangaje!
yooo ! mbega byiza komereza aho mama , uwanze kuvugwa yaheze munda ya nyina .imana ibahe umugisha na b’iwawe kandi courage uzakomeze uminuze ! kuko urumunyabwenge pe !
congs butera wacu..courage disi uri intwari pe komeza wime amatwi aba amashyari ukomeze witeze imbere byiza cyanee
congs butera wacu..courage disi uri intwari pe komeza wime amatwi aba amashyari ukomeze witeze imbere byiza cyanee
Kombona mugiye kwibaruka hadashize ukwezi murushinze byagenzebite?
knwoless turakwemera pe kuko uri roll model wabose pe kuko Uzi kwirengangiza amagambo ukiteza imbere
knwoless turakwemera pe kuko uri roll model wabose pe kuko Uzi kwirengangiza amagambo ukiteza imbere
congratulation knowless.jya mbere mugore mwiza Nyagasani akomeze akurinde aguhundagazeho imigisha myinshi.maze abaguca intege namagambo mabi yo kuguca intege bajye bahora bakorwa nisoni. inama nkugira uzirindi icyo aricyo cyose cyakubaho wowe numugabo wawe cyatuma babona impamvu .hamwe n’Imana byose birashoboka muye muyisenga izabubakira urugo rwumugisha.
waw butera wacu warakoze mama urumunyabwenge pe clement yaratomboye amagambo ntazaguce intege courage
sha wamwanawe urintwari, stress ya memoire niyubukwe nimvune zinda byose ukabifatanya kandi ntibanakubuze nogusohora indilimbonshya nogukora ibitaramo bitandukanye muli periode imwe, sha cLEMENT AZAGUHEMBENEZA kuko yitomboreye umugore wumukozi kandi wumunyabwenge ndakwemeye
nuko nuko mugore mwiza komereza aho ðŸ‘
wow courage ibyiza byose Imana ikugezaho ibishimirwe kandi komeza ujye imbere wowe numuryango wawe


text:
Rubayiza wigaga mu ishuri rya La Colombière akomoka mu Karere ka Kicukiro. Nyina umubyara, Bazirete, yabwiye Royal TV ko icyatumye umukobwa we atsinda neza ikizamini cya leta ari ishyaka n’umurava byo guharanira intsinzi, byiyongera ku kumufasha kwiga.
Ati “Imbaraga twarazikoresheje ariko inyinshi ni iza Christa kuko ni we wari ufite ishyaka cyane ashaka kwiga, ashaka gutsinda. Mu buzima bwe ubundi akunda gutsinda mu marushanwa yose akora ubona ashaka gutsinda.”
Yagarutse ku ruhare rw’ababyeyi ku ntsinzi ya Rubayiza, avuga ko akenshi na kenshi bamutozaga gusoma ibitabo banabimushakira.
Ati “Twamutozaga gusoma ibitabo. Twageragezaga kumutwara mu masomero akagenda agasoma, agafata ifatabuguzi akazana ibitabo, ariko icyabaga gitangaje ni uko yazanaga igitabo ejo akaba yakirangije mbese twari dufite ikibazo cyo guhora tumushakira ibitabo.”
Bazirete avuga ko umwana we atigeze yiga amasomo ya nijoro [Cours du Soir], akagira inama ababyeyi yo kwegera abana bakabafasha gukoresha neza igihe cyabo kandi bakabahwitura igihe barangaye.
Ati “Umwana uko akura ugenda ureba uko ameze, ukamuba hafi ukamutoza kwiga amasaha ye ntayapfushe ubusa cyane, ukamuha n’umwanya wo gukina ntabe mu ikayi gusa akaruhuka ubundi igihe cyo kwiga akiga, yaba yanatsinzwemo gake ukamutera akanyabugabo, yaba yakoze amakosa ukamuhwitura ukamutera.”
Minisiteri y’Uburezi yatangaje ko mu mashuri abanza, abanyeshuri 159 785 barimo abakobwa 55.1% n’abahugu 44.9% ari bo batsinze ikizamini mu bakandida 187 139 bakoze. Gusa mu batsindiye ku inota ryo hejuru abahungu nibo benshi, kuko mu 9957 (5.32% by’abatsinze), bihariye 57.43% abakobwa bagasigara ari 42.57%.